Muhyiddin dilantik sebagai pengerusi MPN bertaraf menteri

Ketua Setiausaha Negara Mohd Zuki Ali hari ini mengumumkan pelantikan bekas perdana menteri, Muhyiddin Yassin sebagai pengerusi Majlis Pemulihan Negara (MPN) bertaraf menteri.“Jemaah menteri dalam mesyuarat pada 1 Spetember 2021 bersetuju untuk melantik Muhyiddin Yassin, mantan perdana menteri ke-8 sebagai pengerusi Majlis Pemulihan Negara bertaraf menteri.“Pelantikan ini disembah maklum kepada Seri Paduka Baginda Yang di-Pertuan Agong,” katanya dalam satu kenyataan hari ini.Menurut Zuki, pelantikan Muhyiddin sebagai pengerusi MPN adalah untuk menerajui strategi pemulihan negara demi mencapai impak ekonomi terbaik dan memulihkan semula kehidupan rakyat yang terjejas teruk akibat pandemik Covid-19.Sebelum ini, ketika masih berkhidmat sebagai perdana menteri, Muhyiddin turut mempengerusikan MPN dalam usaha berdepan impak pandemik Covid-19.Beliau mempengerusikan MPN sehingga hari peletakan jawatan pada 16 Ogos lalu berikutan kehilangan sokongan majoriti di Dewan Rakyat apabila lebih sepuluh ahli Dewan Rakyat Umno diketuai bekas perdana menteri Najib Razak dan Presiden Umno Ahmad Zahid Hamidi menarik sokongan terhadap beliau.


Gaji penjawat awam akan dikaji semula setelah kewangan negara bertambah baik, kata Anwar

Perdana Menteri Anwar Ibrahim berkata kadar gaji dan upah penjawat awam akan dibincang semula setelah "kantung" kewangan negara bertambah baik selain defisit kewangan negara dapat dikurangkan.
Perdana menteri berkata secara peribadi, beliau tidak berpuas hati apabila melihat kadar gaji dan upah penjawat awam berbanding tugas serta komitmen yang diberikan namun ia perlu dinilai berdasarkan kemampuan kewangan negara ketika ini.
"Kalau kantung bertambah baik defisit dikurangkan, kita boleh (naikkan gaji serta upah), dan sekarang bila saya tengok penjawat awam buat kerja baik antaranya di negeri kemudian hasil bertambah, proses itu boleh dipercepat.
"Cuma untuk hari ini saya fikir sukarlah, itu nanti kita bincang dahulu," katanya pada sidang media selepas menyampaikan amanat kepada penjawat awam negeri dan Persekutuan di Pusat Konvensyen Antarabangsa Sabah semalam.
Turut hadir Ketua Menteri Hajiji Noor, Menteri Dalam Negeri Saifuddin Nasution Ismail dan Menteri di Jabatan Perdana Menteri (Hal Ehwal Sabah, Sarawak dan Tugas-Tugas Khas) Armizan Mohd Ali.
Ketika menyampaikan amanat pada majlis itu, Anwar berkata negara berdepan defisit fisikal sebanyak 5.6% dan jumlah hutang kira-kira RM1.5 trilion yang perlu diberi keutamaan dalam usaha memastikan kemakmuran negara terutama dari segi ekonomi.
"Beberapa bulan ini bila pulangan kita dua bilion, tiga bilion, lapan bilion masuk dalam kantung kewangan negara, satu sen pun tidak bocor, kalau bocor siaplah... semua tahulah saya buat macam macam mana.
"Kalau kantung negara cukup, penjawat awam percayalah saya akan beri keutamaan kepada nasib anda semua… kerana khidmat dan dedikasi anda wajar diberikan gaji dan upah yang lebih baik," katanya.
Justeru, beliau menyeru kepada semua penjawat awam supaya mengamalkan integriti dan tadbir urus yang baik dalam memastikan Malaysia dapat diurus dengan sempurna selain kewangan negara dapat dipulihkan dengan segera.
"Saudara dan saudari semua berkerjalah dengan baik kerana banyak lagi yang kita belum selesaikan misalnya isu kemiskinan dan Lebuhraya Pan Borneo, kita selesaikan untuk rakyat kita dengan segera," katanya.
Ditanya mengenai gesaan agar Labuan dikembalikan kepada Sabah dalam sidang media itu, Anwar berkata apa yang penting ketika ini ialah kerajaan persekutuan menjalin kerjasama dengan kerajaan negeri Sabah untuk memulihkan Wilayah Persekutuan itu sebagai pusat kewangan yang kukuh.
"Ia bukan satu isu. Isu utama ialah kita menyaksikan beberapa pembangunan yang lembap di Labuan jadi kita perlu mengambil langkah di peringkat Persekutuan dan kerajaan negeri untuk cuba memulihkan keadaan di Labuan," katanya.
Menyentuh cadangan membina jambatan di antara Sabah dan Labuan, perdana menteri berkata perkara itu perlu dilihat dari sudut ekonomi dan ketika ini, kerajaan pusat mengambil pendirian untuk berbelanja setakat yang termampu.
Pada 26 Januari lepas, Ahli Parlimen Labuan Suhaili Abd Rahman mendakwa kerajaan Persekutuan tidak serius dalam membangunkannya dan gesaan agar ia dikembalikan kepada Sabah bukanlah sesuatu yang tidak munasabah memandangkan ekonomi pulau bebas cukai itu semakin lemah sejak diwartakan sebagai Wilayah Persekutuan kira-kira 38 tahun lalu.


Hanya projek baru, bukan keutamaan ditangguh, kata menteri

Menteri di Jabatan Perdana Menteri Mustapa Mohamed menjelaskan jenis projek yang ditangguhkan dalam langkah penjimatan kerajaan baru-baru ini membabitkan projek baru dan sedia ada yang belum melalui proses perolehan.
Katanya, selain itu projek yang ditangguh ialah projek bukan keutamaan dan tidak mempunyai impak segera, selain projek baru sedia ada yang menghadapi masalah.
"Projek-projek yang sedang dalam pelaksanaan, telah dikeluarkan iklan tender, surat niat dan surat setuju terima akan diteruskan.
“Selain itu, projek-projek yang dibiayai daripada Dana Infra serta semua projek penyelenggaraan yang mustahak dan telah diluluskan akan terus dilaksanakan.
"Ini penting bagi menyokong usaha kerajaan untuk merancakkan pemulihan ekonomi pasca Covid-19," katanya pada sidang Dewan Rakyat di Parlimen hari ini.
Beliau menjawab soalan Ahmad Fahmi Mohamed Fadzil (PH-Lembah Pantai) yang mahu kerajaan menjelaskan perancangan berkaitan dasar penangguhan dan pembatalan projek-projek baru.
Kerajaan sebelum ini mengumumkan langkah penjimatan bagi berdepan kemelesetan ekonomi dan inflasi yang tinggi.
Mustapa yang juga ahli Parlimen Jeli memaklumkan, sebanyak 30 projek dikenalpasti dalam sesi libat urus antara kementerian-kementerian dengan kos RM100 juta untuk ditangguhkan.
Ketika menjawab soalan tambahan Fahmi, Mustapa berkata projek Transit Aliran Massa (MRT) 3, Projek Laluan Rel Pantai Timur (ECRL), dan Lebuh Raya Pan-Borneo akan diteruskan.
Tender MRT 3 dibuka pada April lalu dan kos dianggarkan pada RM31 bilion, manakala tahap pembinaan ECRL berada pada 29% sehingga April lalu.
Lebuh Raya Pan-Borneo telah mencapai tahap lebih 80% dan dijangka siap dalam masa lima tahun lagi.


Boeing derma RM2.154 juta bagi bantuan gempa di Turkiye

Syarikat Boeing pada Khamis mengumumkan sumbangan berjumlah AS$500,000 (kira-kira RM2.154 juta) daripada Boeing Charitable Trust bagi membantu mereka yang terjejas akibat gempa bumi di Turkiye baru-baru ini.
Menurut syarikat berkenaan, derma berkenaan akan disalurkan melalui Palang Merah Amerika dalam usaha pemulihan dan bantuan gempa bumi, lapor Xinhua.
"Kemusnahan akibat gempa bumi ini sangat besar dan memerlukan tindak balas global.
"Takziah kami ucapkan kepada keluarga yang kehilangan orang tersayang," kata Presiden Boeing Antarabangsa Brendan Nelson.
Sebagai sebahagian daripada program Boeing Gift Match, syarikat itu juga akan menyalurkan derma daripada pekerja Boeing kepada organisasi amal yang menyokong pemulihan dan projek bantuan gempa bumi di Turkiye.
Boeing menyalurkan lebih AS$6 juta untuk tujuan amal sepanjang dekad lalu.


Cadangan pindaan babit isu kewarganegaraan dibentang ke Majlis Raja-raja Julai ini

Cadangan pindaan Bahagian 3 Perlembagaan Persekutuan membabitkan isu kewarganegaraan akan dibentangkan ke Mesyuarat Majlis Raja-Raja pada 12 Julai ini.
Menterinya Saifuddin Nasution Ismail berkata cadangan pindaan itu dilakukan secara komprehensif dengan mengandungi sekurang-kurangnya lapan cadangan pindaan termasuk berkenaan soal anak yang dilahirkan oleh ibu warganegara di luar negara dengan pasangan bukan warganegara.
"Jika semuanya berjalan mengikut tertib dan (mendapat) perkenan Ke bawah Duli Raja-Raja, maka kita akan bentangkan perkara ini pada persidangan (Dewan Rakyat) hujung tahun ini.
Ini akan menjawab sebahagian besar isu-isu warganegara yang dibangkitkan,” katanya pada sesi penggulungan perbahasan usul Laporan dan Penyata Kewangan Suruhanjaya Hak Asasi Manusia (Suhakam) di Parlimen hari ini.
Katanya Kementerian Dalam Negeri (KDN) kini sedang mempersiapkan cadangan berkenaan dan sesi libat urus sudah berada di peringkat akhir dalam usaha menangani isu-isu berkaitan kewarganegaraan secara menyeluruh.
Sementara itu berkenaan isu pelarian di negara ini, Saifuddin berkata kerajaan bercadang untuk mewujudkan satu pangkalan data sendiri bagi mengetahui maklumat lengkap seperti jumlah, keberadaan, umur, dan maklumat lengkap peribadi seseorang pelarian.
Katanya KDN akan diberikan tanggungjawab untuk melakukan proses kutipan data pelarian itu dengan kerjasama Suruhanjaya Tinggi Pertubuhan Bangsa-Bangsa Bersatu bagi Pelarian (UNHCR), manakala untuk pelarian di Sabah, Jabatan Ketua Menteri akan bertanggungjawab untuk berbuat demikian.
“Mengikut data UNHCR terdapat seramai 185,000 pelarian di negara kita ketika ini. Sebelum ini kita pernah ada inisiatif (mengutip data pelarian) yang dibuat melalui pihak swasta dengan kebenaran KDN, namun mereka hanya berupaya mengenal pasti seramai 30,000 orang sahaja dan itu tidak membayangkan keadaan sebenar,” katanya.
Sehubungan itu, katanya beliau telah menemui Pesuruhjaya Tinggi Bangsa-Bangsa Bersatu untuk Pelarian bagi membolehkan perkongsian data dibuat dan sebaik pertubuhan itu bersetuju dengan hasil perbincangan untuk berkongsi data nanti, KDN akan lakukan tapisan untuk menjaga keselamatan negara.
Katanya polisi kerajaan ketika ini adalah untuk memudahkan pelarian meneruskan hidup (sebelum dipindahkan ke negara ketiga), dengan memudahkan mereka mendapat pekerjaan, pendidikan dan kesihatan, tapi ia tidak boleh dimulakan tanpa kerajaan memiliki pangkalan data pelarian yang jelas.
Menyentuh soal kedudukan Malaysia bagi Laporan Aktiviti Pemerdagangan Manusia 2023, beliau berkata perkara itu akan diumumkan oleh Amerika Syarikat malam esok, dan pihaknya juga akan mengadakan pertemuan bersama wakil kedutaan Amerika Syarikat untuk menerima laporan berkenaan.
Berhubung isu ketenteraman awam melibatkan 3R (agama, bangsa dan institusi Raja) pula, Saifuddin berkata isu itu boleh diredakan sekiranya medan politik tidak dijadikan pentas dalam membezakan akidah antara individu.
"Lebih baik kita kurangkan atau jauhkan politik sebegini, kita bertarung dari segi idea dan polisi yang kemudiannya kita biarkan kebijaksanaan rakyat untuk membuat pemilihan. Hal ini sebenarnya kita boleh hentikan bersama," katanya.
Terdahulu, Dewan Rakyat tertangguh kira-kira 15 minit semasa sesi penggulungan itu yang menyaksikan ahli Parlimen blok kerajaan dan pembangkang bertikam lidah mengenai isu 3R.


Selangor cukup bekalan ikut kemampuan vaksinasi tapi masih berbaki, kata Khairy

Selangor belum menggunakan sepenuhnya bekalan vaksin yang dibekalkan Putrajaya kepada negeri itu, kata Khairy Jamaluddin, menjawab dakwaan kerajaan persekutuan melengahkan dos vaksin Covid-19.Menteri Penyelaras Program Imunisasi Covid-19 Kebangsaan Khairy Jamaluddin berkata hanya Selangor sahaja yang masih berada di tahap bawah 80% dalam penggunaan vaksin ketika ini.Beliau turut menafikan dakwaan Exco Kesihatan Selangor Dr Siti Mariah Mahmud kononnya negeri itu tidak menerima dos vaksin yang cukup, mengatakan beberapa jenis vaksin telah dibekalkan berdasarkan kapasiti negeri itu untuk menjalankan pemberian suntikan vaksinasi.Khairy berkata Selangor masih memiliki baki suntikan vaksin dalam simpanan mereka.Beliau berkata, untuk semalam sahaja, negeri itu telah menerima 1.36 juta dos vaksin Pfizer, Sinovac dan AstraZeneca.Daripada jumlah tersebut, hanya 76% sahaja diberikan, dengan baki sebanyak 322,605 dos lagi.“Saya minta Selangor cepatkan kadar penggunaan vaksin, jadi tuduhan vaksin tidak dihantar tidak betul,” katanya dalam sidang media hari ini bagi mengumumkan PPV baru di Tanjung Karang, Selangor.Khairy berkata beliau dimaklumkan oleh Menteri Besar Selangor Amirudin Shari bahawa negeri itu mempunyai kapasiti untuk memberikan 40,000 suntikan harian bagi Jun.“Exco kesihatan tak hadir sewaktu mesyuarat saya dengan menteri besar, di mana kerajaan negeri beritahu ia mampu berikan 40,000 suntikan sehari.“Jadi kami bekalkan kepada mereka mengikut kapasiti itu,” kata Khairy.Beliau berkata dalam mesyuarat bersama Amiruddin, mereka bersetuju supaya kapasiti vaksinasi di Selangor mesti melebihi 100,000 suntikan bagi Julai.“Saya harap selangor dapat capai kapasiti 100,000 sehari mulai julai,” katanya.“Untuk Julai, kita tingkatkan 130,000 dos sehari di Selangor.”Beliau berkata Melaka merekodkan angka pemberian vaksin tertinggi dengan 94%, disusuli Terengganu dan Negeri Sembilan dengan 92% penggunaan.Beliau berkata Badan Bertindak Imunisasi Covid-19 (CITF) sedang meningkatkan penggunaan vaksin di setiap negeri mencapai sasaran 90% bermula bulan depan.


Lebih 9,000 mangsa dipindahkan akibat banjir di 6 negeri

Lebih 9,000 mangsa ditempatkan di Pusat Pemindahan Sementara (PPS) di enam negeri termasuk Melaka dan Pahang yang menjadi negeri terbaharu dilanda banjir setakat malam ini.
Di Melaka, Sekretariat Jawatankuasa Pengurusan Bencana Negeri (JPBN) Melaka dalam satu kenyataan memaklumkan 22 mangsa daripada lapan keluarga dipindahkan ke tiga PPS di Jasin dan Alor Gajah dengan 18 mangsa daripada enam keluarga dari Kampung Bukit Balai, Kampung Pondok Batang dan Kampung Bukit Asahan di Jasin dipindahkan ke Sekolah Kebangsaan (SK) Asahan pada 4.30 petang.
“Empat mangsa daripada dua keluarga dari Kampung Bukit Tambun dan Kampung Gadek di Alor Gajah pula dipindahkan ke Balai Raya Bukit Tambun, juga pada 4.30 petang. Pendaftaran mangsa di PPS SK Chohong, Jasin sedang dilakukan selepas ia dibuka pada 7 malam ini,” menurut kenyataan itu.
Di Pahang, banjir berlaku di empat daerah iaitu Rompin, Jerantut, Pekan dan Maran dengan jumlah keseluruhan mangsa seramai 293 orang.
Polis Daerah Rompin menerusi hantaran di laman Facebook rasmi memaklumkan seramai 164 mangsa dipindahkan ke tiga PPS di Balai Raya Perwira Jaya, Balai Raya Kampung Rekoh dan Balai Raya Bukit Ibam.
Pada masa sama,  APM daerah Jerantut memaklumkan sebuah PPS dibuka di SK Felda Kota Gelanggi 1 bagi menempatkan 77 mangsa selepas rumah mereka dinaiki air dari Sungai Siam yang melimpah ekoran hujan lebat sejak semalam.
Di Pekan, 45 mangsa ditempatkan di Dewan Semai Bakti Felda Chini 1 selepas rumah mereka dinaiki air setinggi 1.2 meter dan mangsa banjir di Maran melibatkan sebuah keluarga dengan tujuh orang di Felda Jengka 6.
Di Negeri Sembilan, Pengarah Angkatan Pertahanan Awam negeri Leftenan Kolonel (PA) Mohd Nazri Mes Kam memaklumkan terdapat pertambahan empat PPS menjadikan keseluruhan enam PPS dibuka membabitkan Jempol, Tampin dan Kuala Pilah setakat 9 malam yang menempatkan 145 orang daripada 40 keluarga.
PPS terbabit ialah Sekolah Agama Rakyat Felda Jelai 4, Balai Raya Pasir Besar dan SK Gedok di Tampin selain SK Felda Palong 7 dan SK Felda Palong 1 di Jempol serta Dewan Desa Dangi (Kuala Pilah).
Di Johor, jumlah mangsa banjir terus melonjak kepada 9,162 orang dengan Muar menjadi daerah terbaharu yang terjejas menjadikan keseluruhan sembilan daerah setakat 8 malam berbanding 7,981 orang pada 4 petang.
“Segamat menjadi daerah paling teruk terjejas dengan 767 keluarga dipindahkan ke 30 PPS diikuti Johor Bahru dengan 609 keluarga di 11 PPS, Kota Tinggi seramai 404 keluarga di 17 PPS dan Kluang melibatkan 409 keluarga di 10 PPS,” menurut kenyataan JPBN malam ini.
Turut terjejas daerah Muar yang menyaksikan 179 keluarga ditempatkan di sembilan PPS diikuti Kulai (190 keluarga di enam PPS), Mersing (14 keluarga di dua PPS) dan Tangkak (lima keluarga di dua PPS).
Sementara itu, di Sarawak, jumlah mangsa banjir di daerah Kuching, Bau dan Siburan menurun kepada 127 orang daripada 34 keluarga malam ini berbanding 169 orang daripada 50 keluarga petang tadi.
Menurut JPBN Sarawak, setakat malam ini, tiga PPS yang masih dibuka melibatkan PPS SJK Chuang Hua Batu Kawa di Kuching yang menempatkan 80 mangsa daripada 19 keluarga, PPS Dewan Serbaguna Kampung Mundai di Siburan (27 mangsa daripada tujuh keluarga) dan PPS Dewan Datuk Seri Mohammad Hamdan, Balai Bomba Bau (20 mangsa daripada lapan keluarga).
Di Sabah, JPBN memaklumkan jumlah mangsa banjir kekal 108 orang daripada 24 keluarga masih berada di PPS Dewan Mini Kampung Simpang Entilibon di Tongod malam ini.


Mahkamah Paris kekalkan penangguhan diberikan kepada Malaysia terhadap tuntutan Sulu

Mahkamah Rayuan Paris mengekalkan penangguhan yang diberikan kepada Malaysia terhadap penguatkuasaan “final award” kepada kumpulan yang mendakwa waris Sultan Sulu.
Sekretariat khas kerajaan yang mengendalikan isu berkenaan dalam satu kenyataan memaklumkan, mahkamah tersebut memutuskan bahawa cabaran waris kumpulan Sulu terhadap perintah penangguhan itu, tidak boleh diterima.
“Oleh itu, penangguhan yang diperoleh Malaysia pada 12 Julai 2022, untuk penguatkuasaan final award itu, kekal,” menurut kenyataan itu.
Menurut kenyataan itu, Malaysia menegaskan perintah penangguhan yang diberikan pada 12 Julai 2022 merupakan satu keputusan yang luar biasa dan ia berfungsi untuk mengukuhkan kedudukan Malaysia bahawa timbang tara komersial yang dikemukakan kumpulan Sulu itu tidak mempunyai asas yang sah dan menjejaskan kedaulatan wilayah Malaysia.
“Malaysia akan terus mempertahankan diri melalui semua saluran perundangan bagi mengatasi semua bentuk tuntutan undang-undang yang dikemukakan mana-mana kumpulan penentang,” menurut kenyataan itu.
Pada 15 April 2022, Malaysia memfailkan permohonan penangguhan terhadap penguatkuasaan Final Award yang dikatakan dikeluarkan oleh Dr Gonzalo Stampa pada Februari 2022 di Paris.
Pada 12 Julai 2022, hakim praperbicaraan Mahkamah Rayuan Paris memerintahkan penangguhan penguatkuasaan tanpa syarat di Perancis, sementara menunggu keputusan Mahkamah Rayuan Paris, atas alasan ia berkemungkinan menjejaskan kedaulatan wilayah Malaysia.
Kumpulan Sulu memfailkan tuntutan mencabar perintah itu pada 27 Julai 2022, dan perbicaraan mengenainya diadakan pada 16 Januari tahun ini.
Kumpulan Sulu sebelum ini dilaporkan membawa tindakan undang-undang ke Mahkamah Sepanyol untuk mendapatkan pampasan terhadap tanah di Sabah, yang didakwa telah dipajak oleh nenek moyang mereka kepada sebuah syarikat perdagangan British pada 1878.
Mereka membawa perkara tersebut kepada timbang tara Sepanyol pada 2019 dan kemudiannya penimbang tara Dr Gonzalo Stampa yang dilantik oleh kumpulan individu berkenaan, membuat keputusan memihak kepada pihak mereka (penuntut).
Stampa mengeluarkan final award dan keputusan itu digunakan untuk merampas aset Petronas di Luxembourg.
Penuntut Sulu kemudiannya meneruskan prosiding timbang tara di Perancis bagi mendapatkan final award walaupun keputusan mahkamah di Sepanyol sebelum ini memihak kepada Malaysia.
Malaysia menggunakan semua remedi undang-undang yang ada, untuk mencabar tindakan penuntut Sulu itu di mahkamah Sepanyol dan Perancis.


Ketika program imunisasi bermula, teori menentang vaksin muncul dalam bentuk ‘penyelidikan perubatan’

Dengan program imunisasi kebangsaan Covid-19 bermula secara besar-besaran di Malaysia, mesej di media sosial termasuk aplikasi WhatsApp kelihatan peningkatan dakwaan mempersoalkan vaksin itu.Kali ini, mesej menggunakan istilah perubatan dan petikan akademik, dalam usaha untuk meyakinkan golongan berpendidikan ia bukan “teori konspirasi” palsu menentang pemvaksinan.Salah satu tulisan yang disebarkan dalam bentuk “artikel penyelidikan” diterbitkan dalam jurnal menggunakan istilah perubatan.Ia memberi amaran mengenai risiko penyakit prion dan neurodegeneratif berkaitan otak, dalam vaksin Pfizer, yang mula diberikan kepada rakyat Malaysia selepas suntikan dos pertama kepada Perdana Menteri Muhyiddin Yassin semalam.Satu salinan artikel bertajuk “Covid-19 RNA-based vaccines and the risk of prion disease”, ditulis oleh J. Bart Classen, mula dikongsi di media sosial.Antara lain, Classen mengatakan dia turut tidak menafikan teori bahawa Covid-19 merupakan sebahagian daripada rancangan serangan biologi yang dirancang pentadbiran Amerika Syarikat (AS).“Teori sebegini mengingatkan kepada serangan antraks pada 2001 di AS yang bermula di Fort Detrick, sebuah fasiliti senjata biologi tentera Amerika. Oleh kerana siasatan terhadap antraks ditutup atas nasihat FBI, kemungkinan masih wujud pengkomplot yang bekerja dalam pentadbiran AS.“Dalam senario sebegitu, fokus utama untuk menghentikan serangan senjata biologi dengan menangkap pengkomplot atau serangan tanpa henti. Meluluskan vaksin, menggunakan teknologi RNA baru tanpa ujian ekstensif adalah sangat bahaya.Vaksin itu boleh menjadi senjata biologi dan lebih merbahaya daripada jangkitan asal,” tulisnya.Semakan oleh MalaysiaNow mendapati penulis itu merupakan golongan anti vaksin.Jurucakap Kementerian Kesihatan ketika dihubungi turut mempersoalkan jurnal “Microbiology & Infectious Diseases”, dengan mengatakan ia bukan diterbitkan oleh penerbitan yang terkenal.“Terdapat begitu banyak jurnal di luar sana tetapi biasanya antara yang terkenal ialah lancet, BMJ, NEJM,” katanya kepada MalaysiaNow.Classen mengatakan wujud risiko dalam asid ribonukleik Pfizer atau vaksin berasaskan RNA mampu menyebabkan penyakit prion pada manusia, seperti penyakit Jacob Creutzfeldt (CJD), iaitu gangguan pada otak yang boleh membawa maut sama seperti penyakit lembu gila pada haiwan.Dakwanya RNA di dalam vaksin mengandungi urutan yang dipercayai bagi mencetuskan TDP-43 dan FUS – protein penambat – yang boleh membawa kepada penyakit berkaitan neurodegenerative.Namun, pakar KKM mengatakan tiada kes yang diketahui dikaitkan dengan kejadian tersebut, dan menambah risiko yang diketengahkan dalam artikel itu sekadar satu teori.“Kami vaksinasi lebih daripada 30 juta orang dan belum ada kes membabitkan CJD atau penyakit berkaitan prion,” katanya kepada MalaysiaNow.Katanya orang ramai boleh meletakkan keyakinan bahawa vaksin Covid-19 adalah selamat dan menjalani ujian dan kawalan kualiti ketat sebelum mendapat kelulusan daripada badan farmaseutikal di seluruh dunia.


4 empangan di Johor catat paras bahaya

Empat empangan di Johor mencatatkan paras bahaya susulan hujan berterusan sejak Isnin.
Pengerusi Jawatankuasa Kerja Raya, Pengangkutan dan Infrastruktur negeri Mohamad Fazli Mohamad Salleh berkata empat empangan tersebut ialah Empangan Sembrong di Ayer Hitam, Empangan Bekok di daerah Segamat, Empangan Labong di Endau, Mersing dan Empangan Machap di Simpang Renggam.
Beliau berkata Empangan Sembrong telah mencatatkan paras takungan semasa 12.18 meter setakat 7.30 pagi tadi, melebihi aras takungan normal iaitu 8.5 meter.
"Empangan Sembrong merekodkan jumlah penerimaan hujan sebanyak 13 millimeter (mm). Justeru, sebanyak 15.3 meter padu per saat air telah dilepaskan daripada empangan tersebut," katanya ketika dihubungi, di Kluang, hari ini.
Mohamad Fazli berkata paras takungan semasa di Empangan Bekok turut melepasi aras normal iaitu 20.75 meter berbanding aras takungan normal 16 meter; Empangan Machap pula merekodkan bacaan 17.45 meter (aras normal 15.85 meter) dan Empangan Labong mencatatkan 8.81 meter (aras normal 8.42 meter).
Beliau berkata 60.56 meter padu per saat air telah dilepaskan daripada Empangan Bekok; Empangan Machap (27.26 meter padu air per saat) manakala bagi Empangan Labong sebanyak 1,378 meter padu per saat air dilepaskan.
Katanya Empangan Bekok merekodkan jumlah penerimaan hujan sebanyak 38mm, Empangan Machap (25.5mm) dan Empangan Labong sebanyak 90mm hujan.
Justeru, Mohamad Fazli menasihati rakyat supaya bersabar dan berhati-hati serta sentiasa mendengar arahan pihak berkuasa.
"Kerajaan sedang mengambil langkah sewajarnya bagi menjaga keselamatan rakyat dan mengelakkan bencana yang lebih besar," tambah beliau.


Terkini: Siapa bakal duduki Putrajaya?

Malaysia masuk hari keempat untuk melihat siapakah yang bakal mendapat mandat untuk mengemudi negara selepas pilihan raya umum 19 November lalu menunjukkan tiada gabungan menerima majoriti mudah untuk menubuhkan kerajaan baru.


Saya tidak pernah gelar diri sebagai wanita pertama Malaysia, kata Rosmah

Rosmah Mansor hari ini memberitahu Mahkamah Tinggi bahawa beliau tidak pernah menggelarkan dirinya sebagai wanita pertama Malaysia (FLOM) dan menafikan bahawa satu bahagian telah diwujudkan khusus untuk beliau dalam Pejabat Perdana Menteri (PMO).Rosmah, 69, berkata demikian ketika disoal balas oleh timbalan pendakwa raya kanan Gopal Sri Ram pada hari ketiga pembelaan dalam perbicaraan kes rasuah terhadapnya membabitkan projek hibrid solar bernilai RM1.25 bilion untuk 369 sekolah luar bandar di Sarawak.Isteri bekas Perdana Menteri Najib Razak itu berkata gelaran itu adalah untuk “tujuan pentadbiran.”Sri Ram: Adakah anda bersetuju bahawa Wanita Pertama Malaysia adalah gelaran yang anda gunakan untuk diri sendiri?Rosmah: Tidak.Sri Ram: Siapa berikan gelaran itu kepada anda?Rosmah: Tiada siapa yang berikan gelaran itu kepada saya. Ia hanya untuk tujuan pentadbiran.“Isteri-Isteri perdana menteri (sebelum ini) tidka begitu aktif dalam aktiviti kebajikan atau projek yang menonjol seperti Permata Negara. Mereka mungkin jarang diundang untuk menyampaikan ucaptama di luar negara. Jadi, ketika suami saya menjadi Perdana Menteri, kehidupan saya menjadi teramat-amat sibuk,” kata Rosmah.Sri Ram kemudian menyoal sama ada terdapat bahagian dalam PMO yang dikenali sebagai “Wanita Pertama Malaysia” dan Rosmah menjawab “Saya tidak tahu.”“Itu bukan tugas saya. Saya tidak campur tangan dengan PMO,” katanya.Rosmah juga berkata beliau tidak tahu sama ada Siti Hasmah Mohamad Ali, bekas Perdana Menteri keempat iaitu Mahathir Mohamad pernah digelar sebagai Wanita Pertama Malaysia.“Saya tidak tahu. Mungkin di luar (negara) beliau digelar begitu (Wanita Pertama Malaysia),” katanya.Rosmah juga berkata beliau sedia mengorbankan dirinya dan berdepan serangan di media sosial bagi pihak suaminya ketika Najib menjadi perdana menteri kerana Najib berkata serangan itu sebenarnya ditujukan kepadanya namun beliau menjadi sasaran mudah di media sosial.Pada 18 Februari lepas, Mahkamah Tinggi telah memerintahkan Rosmah membela diri atas tiga pertuduhan rasuah selepas memutuskan pendakwaan berjaya membuktikan kes prima facie terhadapnya.Rosmah berdepan satu pertuduhan meminta RM187.5 juta dan dua pertuduhan menerima RM6.5 juta daripada Pengarah Urusan Jepak Holdings Sdn Bhd Saidi Abang Samsudin menerusi bekas pembantu khasnya, Rizal Mansor sebagai upah membantu syarikat itu mendapatkan projek hibrid solar itu secara rundingan terus daripada Kementerian Pendidikan.Perbicaraan di hadapan Hakim Mohamed Zaini Mazlan bersambung 21 Oktober depan.


Parlimen Indonesia lulus RUU berhubung keganasan seksual

Parlimen Indonesia hari ini meluluskan rang undang-undang (RUU) yang sudah lama dinantikan di negara itu bagi menangani keganasan seksual.RUU itu bertujuan menyediakan rangka kerja undang-undang untuk mangsa di negara itu mendapatkan keadilan di mana penderaan seksual sering dianggap sebagai perkara peribadi.Majoriti penggubal undang-undang menyokong RUU itu pada sidang Parlimen, mengenepikan tentangan beberapa kumpulan konservatif di negara majoriti Islam terbesar di dunia selepas enam tahun dibahaskan.“Kami berharap pelaksanaan undang-undang ini dapat menyelesaikan kes keganasan seksual,” kata Speaker Parlimen, Maharani.RUU tersebut disokong secara meluas dalam kalangan aktivis, walaupun ada antara mereka membantah skopnya yang terbatas dengan hanya beberapa jenayah seks dimasukkan, sementara klausa khusus mengenai jenayah rogol akan dimasukkan dalam peruntukan undang-undang yang lain.“Ini sudah tentu menjadi satu langkah maju ke hadapan,” kata pakar undang-undang di Sekolah Tinggu Hukum Indonesia Jentera, Asfinawati yang sering membantu mangsa keganasan seksual sambil menambah takrifan rogol yang kini dirangkum di bawah kanun jenayah, masih perlu dijelaskan dengan lebih terperinci.Aduan mengenai keganasan seksual semakin meningkat di Indonesia, namun pendakwaan jenayah seks menjadi rumit berikutan ketiadaan rangka kerja undang-undang yang lebih kukuh. Menurut aktivis, kebimbangan mangsa dimalukan semasa soal siasat menghalang lebih ramai untuk bersuara.Draf akhir undang-undang itu termasuk hukuman penjara sehingga 12 tahun untuk jenayah penderaan seksual fizikal, baik dalam perkahwinan dan luar perkahwinan, 15 tahun bagi kesalahan eksploitasi seksual, sembilan tahun bagi kesalahan perkahwinan paksa yang merangkumi perkahwinan bawah umur dan empat tahun jenayah seksual tanpa kerelaan.Ia menetapkan mahkamah mesti mengenakan pesalah yang disabitkan membayar ganti rugi sementara pihak berkuasa diperintahkan untuk memberi kaunseling kepada mangsa.Di bawah cadangan terdahulu, undang-undang itu juga akan meliputi kes pengguguran anak dan memberikan definisi yang lebih jelas mengenai takrifan rogol.Suruhanjaya Kebangsaan Mengenai Keganasan Terhadap Wanita (Komnas Perempuan) dan kumpulan masyarakat sivil mula-mula mencadangkan idea perundangan tersebut sedekad lalu dan RUU itu dikemukakan kepada Parlimen empat tahun berikutnya.Pada Januari lalu, Presiden Indonesia, Joko Widodo mengumumkan kerajaannya bersedia mempercepatkan undang-undang baru yang bertujuan memudahkan sebutan kes dan menjamin sabitan.Bagaimanapun, Parti Keadilan Sejahtera (PKS) membantah RUU tersebut, mengatakan ia harus mengawal selia seks luar nikah dan menggesa larangan hubungan seksual berdasarkan apa yang disifatkannya sebagai orientasi seksual yang “menyimpang”.


1,109 kes baru Covid-19, 1,148 pulih, 2 lagi kematian dilaporkan

Sebanyak 1,148 pesakit yang menerima rawatan Covid-19 telah sembuh sepenuhnya menjadikan angka keseluruhan mereka yang pulih kini berjumlah 50,204 orang atau 81.2%, kata Ketua Pengarah Kesihatan Dr Noor Hisham Abdullah.Noor Hisham berkata sebanyak 1,109 kes baru jangkitan Covid-19 termasuk 10 kes import, menjadikan bilangan terkumpul penularan pandemik itu dalam negara berjumlah 61,861 orang.“Sabah kekal mencatatkan kes harian tertinggi iaitu sebanyak 441 atau 39.8%, diikuti Selangor 175 kes (15.8%) dan Negeri Sembilan 167 (15.1%),” katanya.Katanya seramai 11,307 pesakit sedang menerima rawatan di hospital, 113 dirawat di Unit Rawatan Rapi termasuk 41 memerlukan bantuan alat pernafasan.“Dukacita dimaklumkan terdapat dua lagi kematian baru dilaporkan, menjadi jumlah mereka yang maut akibat Covid-19 meningkat kepada 350 orang,” katanya.


Pesalah darurat dihukum penjara dibenar jalani khidmat masyarakat

Bermula hari ini, pesalah yang menghadapi hukuman penjara tiga tahun, layak untuk melakukan khidmat masyarakat, menurut Ordinan Darurat (Kehadiran Wajib Pesalah-Pesalah) (Pindaan) 2021.Sebelum ini, mereka yang menghadapi hukuman penjara hingga tiga bulan, memenuhi syarat untuk melakukan khidmat masyarakat.Menurut Warta Kerajaan mengenai Ordinan Darurat (Kehadiran Wajib Pesalah-Pesalah) (Pindaan) 2021 yang diterbitkan Jabatan Peguam Negara, ia memperkenalkan pindaan kepada Seksyen 5 Akta Kehadiran Wajib Pesalah-Pesalah 1954 yang menyatakan mahkamah boleh, selain hukuman atau komital berkenaan, membuat perintah kehadiran wajib yang menghendaki seseorang hadir setiap hari di pusat yang mereka harus melakukan kerja wajib selama tempoh tidak lebih 12 bulan dan tidak lebih empat jam setiap hari.Mahkamah harus mempertimbangkan karakter individu terbabit, sifat dan keseriusan kesalahan dan semua keadaan lain yang berkaitan.Sementara itu, menurut Seksyen 5A akta sama menyatakan ketua pengarah boleh, secara bertulis, memberi arahan untuk memindahkan mana-mana pesalah yang dikehendaki di bawah perintah kehadiran wajib untuk hadir setiap hari dari satu pusat ke pusat lain, atas permohonan yang dibuat pesalah atau sekiranya ketua pengarah merasakan perlu untuk melakukannya.Ordinan itu diisytiharkan setelah Yang di-Pertuan Agong berpuas hati bahawa tindakan serta-merta adalah dikehendaki untuk menjamin dan memelihara keselamatan, kehidupan ekonomi dan ketenteraman awam.Pada 12 Januari lepas, Istana Negara dalam satu kenyataan memaklumkan Yang di-Pertuan Agong memberi perkenan Pengisytiharan Proklamasi Darurat dilaksanakan hingga 1 Ogos sebagai langkah proaktif membendung wabak Covid-19 di Malaysia.


Perancis perketat sekatan depani gelombang baru Covid-19

Perancis mengenakan sekatan lebih ketat di tiga wilayah yang berisiko tinggi iaitu Rhone, Aube dan Nievre dalam usaha mengekang gelombang ketiga pandemik Covid-19.“Situasi wabak tidak baik. Trend meningkat hampir di kebanyakan kawasan di Perancis,” kata Menteri Kesihatan Olivier Veran pada Khamis lapor Agensi Berita Xinhua.Bermula tengah malam Jumaat, perjumpaan di luar rumah terhad kepada enam orang di ketiga-tiga wilayah itu dan perjalanan waktu siang tidak melebihi 10 kilometer (km) dari rumah.Rentas wilayah tidak dibenarkan tetapi sekolah tetap dibuka dengan protokol kesihatan lebih ketat.Sekatan baharu itu berkuat kuasa sekurang-kurangnya empat minggu.Minggu lalu, sekatan sama dikenakan di 16 wilayah termasuk Paris dan kawasan sekitarnya.Dalam taklimat mingguan mengenai situasi Covid-19, Veran berkata dalam beberapa hari akan datang, tekanan kesihatan dijangka terus meningkat terutama di wilayah Paris yang dianggap “kritikal.”Pada Khamis seramai 45,641 orang lagi dijangkiti Covid-19, peningkatan tertinggi dalam sehari sejak 17 November 2020.Sejak wabak mula dikesan di Perancis, kira-kira 4,424,087 orang sudah dijangkiti dan 93,378 pesakit meninggal dunia.Kira-kira 160 pesakit dimasukkan ke hospital dalam tempoh 24 jam lalu, menjadikan jumlah keseluruhan 27,036. Daripada jumlah itu seramai 4,709 ditempatkan di unit rawatan rapi.Veran berkata Perancis kini berada di fasa gelombang baharu.Bagaimanapun, beliau berharap keadaan akan pulih secara beransur-ansur menjelang musim panas hasil daripada program vaksinasi.Setakat ini, 7,168,437 penduduk negara ini sudah menerima sekurang-kurangnya satu dos suntikan atau 13.6% daripada populasi dewasa.Kira-kira 2,610,990 lagi telah disuntik kedua-dua dos, mewakili 5.0 peratus penduduk dewasa.Perancis menyasarkan menyuntik 10 juta rakyatnya menjelang pertengahan April, 20 juta pertengahan Mei dan 30 juta lagi atau dua pertiga dewasa, pada musim panas.Empat vaksin akan digunakan iaitu yang dihasilkan Pfizer/BioNTech, Moderna, Johnson & Johnson dan AstraZeneca.


Surat Tommy Thomas punca keputusan ancam aset Malaysia di luar negara

Surat bekas peguam negara Tommy Thomas kepada peguam yang dilantik oleh pihak yang mendakwa sebagai waris sultan Sulu dijadikan sandaran dalam keputusan timbang tara baru-baru ini yang kini mengancam untuk merampas aset Malaysia bernilai berbilion ringgit di luar negara.
Penelitian terhadap 297 perkara dalam keputusan timbang tara itu menunjukkan sekurang-kurangnya lebih dari 10 kali surat Thomas dipetik ketika hakim timbang tara Gonzalo Stampa menjelaskan kewajaran anugerah diberikan kepada penuntut.
Proses timbang tara itu berakhir di mana Malaysia diperintahkan untuk membayar AS$14.9 billion (RM60 billion) kepada kumpulan tersebut, menjadikan ia sebagai pampasan kedua terbesar seumpamanya di dunia, malah mampu menyebabkan kerugian lebih besar daripada skandal 1MDB.
Dalam surat bertarikh 19 September 2019, Thomas yang menjadi peguam negara semasa pentadbiran Pakatan Harapan menyatakan kekesalan apabila kerajaan Malaysia menghentikan pembayaran tahunan kepada waris kesultanan Sulu, sebuah kerajaan yang pernah memerintah beberapa wilayah di kepulauan Melayu termasuk apa yang hari ini merangkumi negeri Sabah.
Pembayaran tersebut dihentikan sejurus selepas pencerobohan bersenjata di Lahad Datu, Sabah oleh ratusan penyokong setia Sulu pada 2013.

Bekas peguam negara Tommy Thomas. Gambar: AFP

Selepas menyatakan kekesalannya, Thomas turut menyenaraikan tunggakan bayaran termasuk 10% faedah, di mana jumlah keseluruhannya berjumlah RM48,230.
Thomas kemudian menawarkan untuk menghantar jumlah tersebut “dengan segera” kepada pihak penuntut sebagai pertukaran untuk menamatkan sebarang tindakan timbang tara.
"Malaysia kini bersedia dan sanggup membayar kepada klien anda semua tunggakan bayaran dari 2013 hingga 2019," tulisnya sambil menambah tawaran tersebut harus dibalas pihak penuntut untuk menghentikan sebarang langkah timbang tara diambil.
Timbang tara itu dibuat selepas tuntutan dibuat oleh lapan individu, di mana mereka memetik perjanjian pada 1878 antara Sultan Sulu Mohamet Jamal Al-Alam dan Syarikat Berpiagam Borneo Utara British, sebuah syarikat kolonial Britain yang ditubuhkan bagi mengeksploitasi sumber alam di wilayah itu.
Dalam perjanjian tersebut, sultan menyerahkan kedaulatan di beberapa wilayah yang terletak di Utara Borneo yang kini dikenali sebagai Sabah.
Susulan beberapa proses undang-undang di Sepanyol, keputusan timbang tara itu diumumkan sebuah mahkamah di Paris pada Februari tahun ini di mana pihak penuntut dianugerahkan AS$14.92 bilion (RM60 bilion) termasuk faedah dan kos.
Keputusan tersebut dikecam oleh Putrajaya, di mana ia mengatakan Stampa yang merupakan hakim timbang tara Sepanyol tidak mempunyai kuasa untuk memberikan anugerah tersebut.
Bagaimanapun, ia tidak menghalang peguam kepada penuntut untuk mula menguatkuasakan pampasan itu awal bulan ini, dengan menyampaikan notis rampasan aset ke atas dua anak syarikat Petronas di Luxembourg.
Sebagai reaksi kepada tindakan tersebut, sehari kemudian, Malaysia mendapat perintah penangguhan di Paris untuk menghentikan pelaksanaan anugerah timbang tara tersebut, yang mengundang amaran peguam penuntut untuk menyasarkan aset-aset Malaysia di negara lain.
Bagaimana surat Thomas membantu dalam kejayaan tuntutan Sulu
Ketika mengemukakan kes dalam prosiding timbang tara tersebut, penuntut Sulu beberapa kali menggunakan tawaran yang dibuat Thomas, di mana Stampa merujuknya dalam mewajarkan penganugerahan berbilion dolar itu.
Stampa berkata Malaysia melanggar perjanjian 1878 apabila menghentikan bayaran tahunan sebanyak RM5,300 sejak 2013.
“Encik Thomas mengambil pendirian yang sama dalam suratnya pada 19 September 2019 ... ketika beliau menawarkan penyelesaian dengan kembali membuat pembayaran, dengan syarat pihak penuntut menghentikan tindakan timbang tara.
“Secara jelas (dan benar), peguam negara Malaysia tidak pernah menganggap timbang tara ini sebagai satu serangan terhadap prerogatif kedaulatan Malaysia.” Kemudiannya, Stampa kembali mengulangi apa yang dikatakan Thomas. “Pihak responden (Malaysia) turut mengakui semua pembayaran itu dihentikan pada 2013 dan tidak dibayar kepada penuntut sejak itu. Pada 19 September 2019, Malaysia berkata bahawa ‘… ia kini bersedia dan sanggup membayar klien semua tunggakan dari 2013 hingga 2019 dan bersetuju untuk mematuhi Geran 1878 dan Pengesahan Penyerahan 1903 mulai sekarang berhubung pembayaran akan datang. Sementara mengenai tunggakan, Malaysia juga bersetuju untuk membayar faedah mudah sebanyak 10% p.a. bagi pembayaran tahunan untuk setiap tahun yang dirujuk’..”
Stampa juga turut merujuk kenyataan lain oleh Thomas dalam menyimpulkan sultan Sulu tidak pernah melepaskan dirinya daripada kedaulatan ke atas wilayah Borneo Utara. Stampa berkata Malaysia bersetuju bahawa “penilaian bukti yang ada pada timbang tara ketika ini mengekalkan Sultan tidak pernah dilucutkan atau dilupuskan daripada kedaulatan wilayah Borneo Utara yang disebut dalam Perjanjian 1878 dan Wasiat Pengesahan 1903.”
Wasiat Pengesahan itu ditandatangani Sultan Sulu Jamalul Kiram II, mengesahkan beliau sudah menyerahkan pemilikan Borneo Utara kepada penjajah British. Stampa turut merujuk kepada fakta bahawa tiada sebarang keraguan ditimbulkan oleh Thomas yang menunjukkan bahawa prosiding timbang tara itu akan melanggar kekebalan kedaulatan Malaysia. “Terma itu mendedahkan tiada sebarang keraguan ditimbulkan pada waktu tersebut (i.e., 19 September 2019), sebaik sahaja timbang tara yang dibuat ketika ini dimulakan, menyatakan prosiding yang dijalankan akan melanggar kekebalan kedaulatannya.” Satu lagi tamparan kepada Malaysia adalah perkataan yang digunakan dalam surat Thomas tersebut, yang membawa kepada kesimpulan ia adalah transaksi komersial dan tertakluk kepada timbang tara.
Pendirian yang diambil oleh Thomas tersebut adalah bercanggah dengan dasar kerajaan ketika ini.
“Subjek tuntutan itu bukan bersifat komersial dan tidak boleh dibawa ke prosiding timbang tara, malah Perjanjian 1878 sendiri tidak mengandungi apa-apa peruntukan timbang tara,” kata Jabatan Peguam Negara dalam kenyataan bersama Kementerian Luar dalam maklum balas kepada keputusan timbang tara itu pada Februari.
Ketika menyimpulkan penemuannya, Stampa sekali lagi merujuk surat Thomas dalam memutuskan Malaysia masih terus mematuhi Perjanjian 1878 tanpa sebarang keraguan.
Beliau memetik satu baris daripada surat Thomas mengenai pembayaran tahunan Malaysia kepada waris sultan Sulu, “..dari 1963 hingga 2012, di mana, ia tidak pernah putus dan berterusan selama 49 tahun”.
“Penimbang tara berpandangan Responden (Malaysia) terus menunaikan Perjanjian 1878 – secara sukarela dan tanpa ragu-ragu - sehingga akhir 2012,” tambah Stampa.
Stampa kemudiannya mengisytiharkan Malaysia gagal menunaikan pembayaran seperti di dalam Perjanjian 1878 dan menambah ia “tidak dapat menunjukkan pada masa yang sama mengikut mana-mana alasan kontrak bagi tindakannya yang tidak menjalankan tanggungjawab-tanggungjawab kontrak tersebut”.
“Sebaliknya, responden secara sukarela mengakui bahawa ‘… malangnya, pembayaran.. dihentikan pada 2013,” katanya, sekali lagi memetik Thomas.


Petisyen BN ditolak, Che Alias kekal ahli Parlimen Kemaman

Mahkamah Pilihan Raya Terengganu semalam menolak petisyen yang dikemukakan Barisan Nasional (BN) dan mengekalkan kemenangan calon PAS Che Alias Hamid di Parlimen Kemaman pada Pilihan Raya Umum ke-15 (PRU15).
Setiausaha Lajnah Undang-Undang dan Hak Asasi (Luham) PAS Pusat Ahmad Lufti Awang dalam kenyataan hari ini berkata hakim Mohamad Abazafree Mohd Abbas turut memerintahkan pempetisyen Wan Mohamad Hisham Wan Abdul Jalil membayar kos RM30,000 kepada Che Alias.
Katanya dalam prosiding yang diadakan secara dalam talian menerusi aplikasi Zoom, Mohamad Abazafree memberitahu mahkamah bersetuju dengan satu daripada empat isu bantahan awal yang dikemukakan peguam bela yang mewakili Che Alias, berkaitan fakta-fakta yang diplidkan untuk menyokong dakwaan sogokan dan rasuah pilihan raya yang terkandung dalam petisyen sebagai cacat, defektif dan tidak sah.
Katanya hal ini kerana tujuh program rasmi yang dianjurkan kerajaan negeri Terengganu iaitu Bantuan i-Belia, i-Siswa dan sumbangan kepada orang kurang upaya serta asnaf tidak mempunyai butiran rasuah atau sogokan, termasuk tiada maklumat penerima dan tiada fakta menunjukkan penerima juga adalah pengundi berdaftar.
Bagaimanapun mahkamah membenarkan Wan Mohamad Hisham mengemukakan rayuan kepada Mahkamah Persekutuan dalam tempoh 14 hari bermula hari ini.
Pada prosiding tersebut, Che Alias diwakili peguam Saifuddin Othman, Wan Rohimi Wan Daud dan Mohd Nasir Embong, manakala Wan Mohamad Hisham diwakili peguam Hafarizam Harun, Abu Bakar Isa Ramat, Amin Othman, Mohamed Baharudeendan dan Norhazira Abu Haiyan.


Bahagian tubuh manusia ditemui luar pesisir Jakarta

Bahagian tubuh manusia dan serpihan bangkai pesawat ditemui di luar pesisir Jakarta, hari ini, susulan tragedi nahas jet Sriwijaya Air jenis Boeing 737-500.Pesawat membawa 62 orang itu dilaporkan terhempas ke laut selepas kira-kira empat minit berlepas dari Lapangan Terbang Antarabangsa Soekarno-Hatta, di Jakarta, semalam.Hingga kini, punca kejadian masih belum diketahui, dengan pihak berkuasa memfokus usaha mencari dan menyelamat yang dilihat sebagai harapan amat tipis untuk menemui mangsa terselamat.“Setakat pagi ini, kami menerima dua beg (mayat), satu mengandungi barangan milik penumpang dan satu lagi berisi bahagian tubuh,” kata jurucakap polis Jakarta, Yusri Yunus, kepada Metro TV.Penemuan itu adalah hasil operasi membabitkan kapal perang, helikopter dan penyelam yang dikerah ke lokasi terbabit, hari ini.Pihak berkuasa memaklumkan, pesawat itu membawa 62 penumpang dan kru, termasuk 10 kanak-kanak, yang kesemuanya adalah warga Indonesia.Pesawat terbabit menuju ke bandar Pontianak yang membabitkan perjalanan selama kira-kira 90 minit melintasi Laut Jawa.Ahli keluarga mangsa berkumpul di Lapangan Terbang Pontianak, malam tadi, untuk menunggu perkembangan insiden berkenaan.“Empat ahli keluarga saya berada dalam pesawat itu – isteri dan tiga anak,” kata Yaman Zai sambil menangis teresak-esak.Pihak berkuasa berkata, mereka akan meneruskan operasi pencarian di laut dan juga dari udara, selain menggunakan radar sonar untuk mengesan bangkai pesawat berkenaan.Ratusan anggota meliputi tentera laut dan polis bersama 10 kapal perang turut terbabit dalam operasi mencari dan menyelamat itu.


Dua minggu paling genting buat Malaysia

Minggu ini bermulalah perintah kawalan pergerakan diperketatkan (PKPD) di beberapa daerah di Selangor.PKPD bukanlah perkara baru bagi negara ini.Sejak tahun lalu sudah banyak PKPD dilaksanakan.Ada kalanya ia dikenakan pada satu kawasan kediaman.Tidak kurang pula berbentuk meliputi mukim.Tetapi kali ini ia melibatkan banyak daerah di Selangor: Petaling, Klang, Hulu Selangor, Gombak, Ampang, Hulu Langat dan Sepang.Kesemuanya daerah-daerah penting bukan saja bagi Selangor tetapi juga Malaysia.Di situlah terdapat ramai penduduk dengan bilangan warga kelas pekerja yang ramai.Terdapat kilang-kilang dan pelbagai jenis kedai.Pastinya ramai orang terjejas dengan PKPD ini baik dari segi ekonomi mahupun kehidupan seharian.Apa yang menjadikan dua minggu ini penting ialah angka jangkitan baru Covid-19.Jika selepas dua minggu ini angka itu dapat turun hingga membolehkan PKPD itu ditamatkan, maka harapan untuk negara ini adalah cerah.Jika tidak, negara ini akan terus menggelongsor kepada keadaan susah yang orang ramai tidak mahu menggambarkannya.Kepentingan dua minggu ini juga ada kaitan dengan kedudukan masanya dalam bulan Julai.Ini kerana Julai adalah bulan kedua akhir bagi penamatan darurat.Pada awalnya darurat yang dikenakan ke atas negara ini bertujuan untuk membendung wabak Covid-19 diletakkan tempohnya sehingga Ogos.Ia juga dinyatakan bahawa darurat mungkin ditamatkan lebih awal jika negara dapat mengawal wabak Covid-19.Tetapi dengan angka yang ada maka darurat ini akan berlaku sepenuhnya sehingga Ogos.Jika wabak ini masih tidak dapat dikawal apabila bulan Ogos masuk, adakah darurat akan dilanjutkan?Soal ini tentunya berkait dengan kedudukan politik negara.Maka dua minggu ini amat penting bagi rakyat negara ini bukan saja dari segi ekonomi tetapi juga politik.Rakyat yang kehilangan pendapatan semakin bertambah dengan banyak syarikat perniagaan terpaksa ditutup.PKPD adalah PKP yang paling keras berbanding PKP lain.Gambaran PKPD ialah kawasan terlibat dikepung dengan gelung dawai berduri, macam dalam suasana darurat dan peperangan.Tetapi memang pun negara ini sedang dalam darurat kerana sedang berperang melawan wabak Covid-19.Pada awal PKP tahun lalu, kawasan yang ramai orang ramai tidak lupa ialah PKPD di sekitar bangunan Malayan Mansion di Jalan Masjid India, Kuala Lumpur.Kemudian ada juga PKPD dikenakan di pelbagai tempat di negara.Apabila wabak Covid-19 melanda Sabah, PKPD juga dikenakan di sana.Di Selangor, daerah yang pernah alami PKPD lebih awal ialah Klang.Tetapi sebelum ini tidak pernah berlaku PKPD sebegini besar melibatkan banyak daerah di Selangor.Langkah ini boleh dilihat sebagai usaha kilat untuk membawa negara ini kepada Fasa Dua Pelan Pemulihan Negara.Untuk masuk ke fasa baru dalam Pelan Pemulihan Negara, selain daripada angka jangkitan baru virus Covid-19, dua indikator lain ialah angka pesakit yang memasuki unit rawatan rapi (ICU) dan peratusan imunisasi.Sewajarnya proses imunisasi melawan Covid-19 diberi tumpuan kepada Selangor, terutamanya di daerah-daerah yang dikenakan PKPD itu.Menganggap semua negeri sama, atau semua daerah sama bagi proses imunisasi adalah suatu yang tidak wajar.Ini kerana dalam penyebaran Covid-19, daerah-daerah dalam Selangor yang tinggi bilangan penduduk dan tinggi aktivitinya tentu tidak sama dengan negeri lain.Kerajaan negeri Selangor mengumumkan akan mengadakan ujian saringan lebih banyak di negeri itu terutamanya daerah-daerah yang diisytiharkan di bawah PKPD.Bila banyak saringan tentulah angka jangkitan baru akan meningkat.Maka kiraan yang lebih baik adalah purata dan nisbah keboleh jangkitan.Tetapi pada jangka panjang saringan menyeluruh akan mengenal pasti pembawa virus tidak bergejala yang menyebar wabak secara sporadik tanpa disedarinya.Perang melawan virus Covid-19 masih berlangsung.Semakin lama perang ini berterusan, semakin lumpuh ekonomi negara.Penderitaan rakyat akan meningkat dan ia pasti memberi kesan psikologi dan mental individu.Dari segi masyarakat, ia akan membawa kepada krisis sosial dan politik.Apa yang perlu diberi perhatian ialah dalam perang melawan Covid-19, negara lain juga menghadapi musuh sama.Bentuk ancaman berbeza dan kejayaan juga berlainan.Ada negara yang sudah menang.Bagaimana mereka dapat memperoleh kejayaan itu boleh dijadikan pengajaran dan contoh.Walaupun setiap negara mempunyai keadaan berbeza.Di Singapura dan Thailand, mereka sudah mula membuka sempadan untuk kemasukan orang luar khususnya pelancong.Langkah ini pasti menggerakkan semula industri pelancongan yang melibatkan pengangkutan, perhotelan dan pemakanan.Antara penerbangan awal yang dibuka ialah untuk pergi ke Phuket.Begitu juga Indonesia yang mula membuka kemasukan pelancong ke Bali.Singapura mula menganggap wabak Covid-19 ini sebagai endemik, bukannya pandemik.Maksud endemik ialah wabak ini adalah suatu penyakit yang akan terus ada tetapi tindakan yang dilakukan adalah dalam bentuk rawatan kendiri.Dalam hal ini, virus Covid-19 ini akan dilayan seperti selesema.Semua orang wajar divaksin untuk meningkatkan imuniti mereka bagi membolehkan badan masing-masing mempunyai kekuatan melawan virus Covid-19 itu.Apabila sampai ke Singapura, mereka tidak perlu lagi dikuarantin atau menggunakan pelitup muka.Sesiapa yang berasa mempunyai virus Covid-19, mereka perlu pergi farmasi dan membeli kit saringan dan melakukannya sendiri.Orang yang berkenaan perlu tahu untuk kuarantin diri sendiri.Jika mereka didapati positif dan berasakan perlu rawatan, maka barulah mereka pergi ke hospital.Keadaan ini boleh dilakukan apabila peratusan bagi mereka yang sudah divaksin adalah cukup tinggi.Singapura menerima dos vaksin bermula pada Januari lalu.Dalam tiga bulan, dengan kawasan dan bilangan penduduknya yang kecil berbanding Malaysia, tentulah proses imunisasi dapat diselesaikan segera.Malaysia lambat memperoleh vaksin.Tetapi jika program imunisasinya bersasar dilakukan pada daerah-daerah tertentu di Selangor, maka virus Covid-19 ini tidaklah dapat tersebar ke negeri lain.Semua rakyat tentu berasa kesal wabak ini tidak dapat dikawal lebih awal.Apa yang berlaku biarlah berlalu.Tumpuan sekarang adalah pada daerah-daerah yang dikenakan PKPD.Kesilapan-kesilapan lalu tidak wajar diulangi.Mereka yang memiliki kuasa dan jawatan masing-masing termasuk para anggota barisan depan pasti akan menjalankan tanggungjawab mereka untuk menjayakan PKPD ini supaya ia berkesan.Orang ramai pula bertanggungjawab memberi kerjasama mengikut segala peraturan PKPD.Tetapi di peringkat individu yang terpaksa sentiasa berada dalam kediaman masing-masing bersama anggota keluarga dan isu rumah pula perlu menghadapi masalah kehidupan seharian.Kalau perlu, kibarlah bendera putih bagi mendapatkan bantuan warga kejiranan.Paling penting adalah memelihara kesihatan.Hanya dengan kesihatan yang baik seseorang dapat bertindak untuk hadapi segala masalah.Bukan saja kesihatan fizikal, lebih penting lagi mental perlu sentiasa berada dalam keadaan baik.Depresi memerlukan rawatan oleh doktor.Tetapi ketidakstabilan emosi yang timbul akibat tekanan boleh mengganggu tumpuan untuk menghadapi cabaran PKPD ini.Sesungguhnya dua minggu ini merupakan cabaran bukan sahaja bagi warga daerah PKPD ini tetapi juga untuk keseluruhan Malaysia supaya negara dapat bangkit dari debu-debu serangan Covid-19.


Dunia politik bukan tempat artis

Dunia politik dan industri hiburan mempunyai satu persamaan: kedua-duanya menghasilkan selebriti.Ada dalam kalangan mereka cuba menceburi kedua-dua bidang itu, kebiasaannya daripada industri hiburan ke dunia politik, dan bukan sebaliknya.Mereka mungkin lebih berjaya sebagai ahli politik atau gagal sama sekali.Bintang Hollywood paling dikenali yang berjaya menempa nama dalam kerjaya politik mungkin Ronald Reagan.Presiden Amerika Syarikat (AS) yang berkhidmat pada tahun 1980-an merupakan seorang pelakon Hollywood sebelum menduduki kerusi paling berkuasa di dunia.Terbaru, pelakon Arnold Schwarzenegger yang berkhidmat selama lapan tahun sebagai gabenor California, yang satu ketika dahulu beliau lebih dikenali dalam filem Terminator dan Total Recall.Namun, di sebalik pengaruh besar mereka dalam masyarakat, selebriti gagal menterjemahkan kejayaan mereka dalam bidang politik.Penyanyi rap dan penerbit jutawan Kanye West, pada satu ketika merupakan ikon disegani dalam industri muzik hip hop AS, hanya memperoleh 0.04% undian dalam pilihan raya presiden negara Uncle Sam itu baru-baru ini.Di Malaysia, bilangan selebriti yang berjaya menempa nama dalam bidang politik tanah air terlalu kecil.Katanya, bukan seperti selebriti TV, seorang ahli politik perlu “on call” selama 24 jam setiap hari.Penyanyi Aishah, Herman Tino, Dayangku Intan dan hos televisyen terkenal Azwan Ali merupakan testimoni, bahawa populariti yang dimiliki mereka tidak memberi jaminan untuk mengecapi kejayaan dalam pilihan raya yang ditandingi.Pengalisis politik James Chin mengatakan, walaupun selebriti mampu mengekalkan populariti mereka dalam kalangan peminat dan pengikut, akan tetapi ada kemahiran lain yang diperlukan untuk menjadi seorang ahli politik.“Ahli politik mesti berupaya melibatkan diri dengan rakyat pada pelbagai peringkat, berbeza dengan golongan selebriti, mereka tidak begitu melibatkan diri dengan rakyat,” kata James Chin dari Institut Asia Universiti Tasmania.Katanya, bukan seperti selebriti TV, seorang ahli politik perlu “on call” selama 24 jam setiap hari.“Anda bukannya selebriti selama 24 jam sehari, anda masih boleh mengambil cuti. Tidak seperti wakil rakyat,” katanya.“Jika anda seorang ahli politik, pada asasnya anda dikehendaki bersedia 24/7,” kata Chin.Pada 2011, penyanyi Aishah atau nama sebenarnya Wan Aishah Wan Ariffin telah menyertai PAS, dan ia dilihat sebagai satu langkah bagi memecah undi konservatif parti Islam itu.Tetapi dua tahun kemudian, Aishah kalah dalam pilihan raya yang ditandinginya di negeri kelahirannya di Negeri Sembilan.Nasib yang sama turut menimpa Herman Tino, yang terkenal dalam peminat Melayu, apabila kalah di Tanjung Karang, dan juga Dayangku Intan yang bertanding atas tiket PKR gagal mengatasi calon Barisan Nasional Azaline Othman, selepas memperoleh hanya 13% daripada jumlah keseluruhan undi.Pada 2018, adik kepada timbalan presiden PKR Mohamed Azmin Ali, berentap dengan abangnya di kerusi Dewan Undangan Negeri (DUN) Bukit Antarabangsa di Selangor.Tetapi pengacara televisyen itu, Azwan Ali tersungkur.Persatuan Seniman (Seniman) berkata, kekurangan dana dan pengetahuan dalam dunia politik antara sebab kenapa selebriti gagal.Presiden Seniman Rozaidi Jamil memberitahu MalaysiaNow anak seni yang mahu berkecimpung dalam politik juga perlu menguasai isu-isu melangkaui pelbagai bidang, bukan sahaja seputar permasalahan melibatkan industri hiburan tanah air.Akan tetapi, beliau tidak melihat kesalahan beberapa selebriti yang masih menaruh harapan untuk menjadikannya besar dalam politik.Tetapi beliau menegaskan: “Kegagalan artis yang berkecimpung dalam bidang politik sebelum ini boleh menjadi pengajaran kepada artis.”


Syarikat langgar SOP boleh dikompaun hingga RM1 juta selepas pindaan Akta 342

Syarikat, kilang dan agensi kerajaan yang melanggar prosedur operasi standard (SOP) kawalan wabak Covid-19 boleh dikompaun hingga RM1 juta selepas pindaan Akta Pencegahan dan Pengawalan Penyakit Berjangkit 1998 (Akta 342).Menteri Kesihatan Khairy Jamaluddin berkata itu antara inti pati pindaan Akta 342 yang akan dibentangkan pada persidangan Dewan Rakyat Khamis depan.Beliau berkata pindaan peningkatan kompaun itu juga berdasarkan penilaian, contohnya jika kesalahan berulang jumlahnya akan menjadi tinggi.“Peraturan semasa hanya menetapkan jumlah maksimum sebanyak RM50,000 untuk syarikat dan kilang-kilang.“Untuk individu jumlah maksimum kompaun akan kekal sebanyak RM10,000 tetapi berdasarkan situasi sekarang yang melibatkan pelaksanaan kuarantin di rumah dan sebagainya, pindaan itu juga akan menyentuh perkara seperti pemasangan peranti pengawasan,” katanya dalam program Bicara Naratif Khas: Menilai Ketegasan Kementerian Kesihatan (KKM) terbitan Radio Televisyen Malaysia (RTM) malam tadi.Khairy berkata pindaan itu juga amat penting dari segi penguatkuasaan kerana perkara itu akan melibatkan penurunan kuasa yang akan membenarkan bukan sahaja penguatkuasaan boleh dijalankan oleh pegawai penguat kuasa KKM tetapi juga oleh pihak berkuasa tempatan untuk mengambil tindakan.Beliau berkata pindaaan akta itu akan melibatkan garis panduan yang jelas supaya tidak ada isu penyalahgunaan kuasa selain memberi penekanan bahawa perkara itu adalah bertujuan untuk “future proofing” bagi memastikan perubahan tingkah laku dalam kalangan masyarakat.Katanya pindaan itu juga bagi memperhalusi pelaksanaan kawalan penyakit berjangkit supaya lebih efektif dan efisien.Khairy menegaskan pihak KKM sentiasa komited dan mengambil pendirian yang tegas untuk memastikan keselamatan semua dalam usaha untuk mengawal pandemik Covid-19 dan turut mengingatkan orang ramai supaya terus mematuhi SOP yang ditetapkan.


Sorry.


Terik mentari, laut, pasir dan sekolah anak-anak di kampung nelayan Sarawak

Ketika kerajaan mengarahkan sekolah ditutup dan pelaksanaan pengajaran dan pembelajaran dari rumah diterapkan ekoran peningkatan kes Covid-19, Zurani Suut dan suaminya Mazlan mengetahui terpaksa melakukan apa sahaja bagi memastikan dua orang anak perempuan mereka dapat mengikuti pelajaran.Perkara pertama yang dilakukan ialah melakukan perjalanan ke bandar dari kampung kecil mereka di Kampung Nyalau yang terletak di Bintulu, Sarawak bagi membeli telefon pintar untuk anak perempuan sulung yang kini berada di Tingkatan Dua.“Kami tidak mahu dia ketinggalan dalam pelajarannya,” kata ibu berusia 32 tahun itu kepada MalaysiaNow.Bagaimanapun, belajar dari rumah ketika pandemik memerlukan lebih dari sekadar telefon pintar, mereka menyedari hal ini namun tidak sepenuhnya berkemampuan menyediakan alatan lengkap.Selain itu, Zurani dan Mazlan juga sedar mereka harus berbelanja lebih banyak.Sebagai contoh, rumah mereka kini memerlukan pelan internet supaya anak-anak dapat menghadiri kelas maya.Pendapatan yang diperolehi seorang nelayan seperti Mazlan hanya cukup untuk perbelanjaan harian keluarga mereka.Maka, bagi menampung perbelanjaan tambahan demi kepentingan anak-anak mereka itu, Zurani membantu suaminya untuk menambah pendapatan dengan membuat dan menjual kuih-muih.Dengan usaha berjimat-cermat, mereka berjaya bertahan berbekalkan pendapatan Mazlan menangkap ikan selain hasil dari kebun kecil.Malangnya, apa yang tidak dapat ditangani mereka adalah liputan jaringan internet yang sangat lemah di kampung itu.Sebilangan jiran yang tinggal di lokasi yang lebih tinggi bernasib baik kerana mempunyai jaringan yang lebih baik.Namun, tidak bagi Zurani dan keluarganya, sambungan internet yang stabil adalah masalah sukar yang perlu mereka hadapi.Tidak beralah dengan keadaan itu, selepas beberapa waktu mencari penyelesaian, mereka sedar fikiran mereka harus menjadi lebih kreatif.Maka, setiap hari, mereka dan anak-anak kampung lain yang tidak dapat mengakses internet dari rumah akan menyiapkan beg sekolah dan menuju ke kawasan pantai.Walaupun biasanya perjalanan ke pantai ini menawarkan keseronokan untuk untuk berjemur dan bermain di bawah sinar matahari, namun tidak buat mereka ketika ini.Mereka ke pantai adalah demi urusan yang serius.Setiap hari, setibanya mereka di pantai, surat khabar ditebar sebagai lapik pasir.Keluarkan barangan dari beg dan mula mengikuti sesi pembelajaran.Kawasan lapang pantai yang jauh dari kawasan berpokok memberikan liputan internet jauh lebih kuat dan mereka dapat mengikuti lebih banyak kelas berbanding ketika berada di rumah.Matahari kemudian bergerak dan tegak di atas kepala mereka, panas mulai terasa.Namun keluarga itu tetap terus bertahan, menunggu berjam-jam sesi kelas berjalan.“Biasanya mereka akan berada di pantai selama tiga hingga empat jam,” kata Zurani.Ketika hari hujan, kehadiran kelas di pantai tidak boleh dilakukan.Setiap kali ia berlaku, anak-anak Zurani memberitahu guru sekolah mereka tidak dapat hadir kerana cuaca buruk.“Saya rasa sedih melihat keadaan ini, tetapi pada masa yang sama saya bangga dengan semangat mereka,” kata Zurani.“Masalah yang dihadapi sekarang adalah liputan internet yang lemah.“Saya tertanya-tanya mengapa kilang perindustrian boleh dibina di kawasan ini tetapi untuk bina satu menara komunikasi nampaknya begitu sukar dilakukan.”Walaupun menghadapi pelbagai cabaran, Zurani dan suami berharap anak-anak di kampung mereka tidak berputus asa.Keluarga itu juga berharap akan ada sedikit bantuan dari kerajaan.“Mana dia kerajaan yang katanya prihatin?“Sekiranya mereka mengambil berat tentang kami, tolong bantu anak-anak kami ini.”


Lagi 0.3% untuk capai 90% dewasa lengkap divaksinasi

21,207,610 individu atau 89.7% populasi dewasa di seluruh negara lengkap divaksinasi setakat semalam.Sementara 24,424,885 atau 94.7% populasi dewasa telah menerima sekurang-kurangnya satu suntikan vaksin termasuk suntikan vaksin dos tunggal CanSino.Dari segi populasi keseluruhan, 64.9% telah lengkap divaksinasi sementara 74.8% telah menerima sekurang-kurangnya satu dos vaksin.Sejumlah 141,897 dos vaksin telah diberikan semalam, menjadikan jumlah keseluruhan vaksin diberikan di bawah Program Imunisasi Covid-19 Kebangsaan kepada 45,521,196.


Setiap daerah ada kemudahan asas jika GRS menang, kata Bung Moktar

Pengerusi Barisan Nasional (BN) Sabah Bung Moktar Radin berkata Aku Janji Gabungan Rakyat Sabah (GRS) akan memastikan setiap daerah di Sabah mempunyai kemudahan asas yang mencukupi sekiranya gabungan itu diberi mandat menerajui kerajaan negeri itu.“Kandungan penuh Aku Janji ini kita akan keluarkan dalam satu kenyataan dan ia merangkumi semua perkara termasuk pembangunan, ekonomi, modal insan, wanita, dan kebajikan.“Berkaitan kebajikan, kita akan meningkatkan bantuan kepada ibu tunggal, warga tua dan banyak lagi. Kita lakukan ini disebabkan bantuan kebajikan yang diberikan kini iaitu antara RM200 hingga RM300 sebulan tidak lagi relevan dan perlu ditingkatkan,” katanya.Beliau berkata demikian kepada pemberita selepas majlis pelancaran “Aku Janji” gabungan itu yang terdiri daripada BN, Perikatan Nasional (PN) dan PBS oleh Perdana Menteri merangkap Pengerusi PN Muhyiddin Yassin.Hadir sama pada majlis itu Ketua Badan Pimpinan BersatuSabah Hajiji Noor, Timbalan Presiden PBS Radin Malleh dan Presiden SAPP Yong Teck Lee.Sementara itu, Hajiji berkata Aku Janji itu tidak boleh dilaksanakan dalam tempoh satu atau dua tahun tetapi selagi diberi mandat oleh rakyat, gabungan itu akan terus menunaikan Aku Janji itu.Beliau berkata empat teras utama dalam Aku Janji itu merupakan tawaran kepada rakyat Sabah pada Pilihan Raya Negeri (PRN) kali ini dengan pengundian pada 26 Sept.“Kita berharap dengan Aku Janji yang kami buat ini, kami yakin rakyat akan membantu dan memberi undi kepada calon Gabungan Rakyat Sabah,” katanya.


Umno calonkan Ismail sebagai PM bagi PRU15

Majlis Kerja Tertinggi (MKT) Umno sebulat suara mencadangkan Ismail Sabri Yaakob sebagai calon perdana menteri bagi menghadapi Pilihan Raya Umum ke-15 (PRU15) yang akan datang.Dalam sebuah kenyataan, Setiausaha Agung Umno Ahmad Maslan berkata MKT juga turut memutuskan untuk tidak melanjutkan persefahaman (MoU) bersama Pakatan Harapan (PH) yang akan berakhir pada 31 Julai depan.“Bagi melaksanakan keputusan sebulat suara usul Perhimpunan Agung Umno 2021 lalu, satu Perhimpunan Agung Umno Khas akan diadakan pada 14 Mei 2022,” kata Ahmad sambil menambah ia adalah bagi meminda perlembagaan Umno mengenai tempoh pemilihan parti.Selain itu, Ahmad turut berkata Umno menyokong pembentangan rang undang-undang (RUU) anti lompat parti ia mesti diteruskan “tanpa kompromi” dengan gesaan pihak yang cuba menggagalkannya.“Umno berpendirian akta anti lompat parti mesti segera direalisasikan sebagai manifestasi untuk memastikan hak pengundi sentiasa terpelihara dan dihomati,”Pada 9 April, MalaysiaNow melaporkan RUU tersebut bakal memberi kelebihan kepada kluster mahkamah Umno ekoran undang-undang berasingan yang memberikan hak mutlak kepada parti politik jika ia melibatkan penyingkiran ahli.Selain boleh menyebabkan wakil rakyat kehilangan kerusi jika mereka melompat parti selepas dipilih, RUU itu juga boleh menyebabkan mereka yang dipecat daripada parti hilang kerusi yang diwakili, walaupun pemecatan itu dibuat secara tidak sah, tidak adil atau dilakukan dengan penuh kontroversi.Bagaimanapun, Menteri Undang-Undang Wan Junaidi Tuanku Jaafar menjamin kerajaan akan mempertimbangkan semua peruntukan yang relevan dan berkaitan termasuk Seksyen 18C Akta Pertubuhan 1966 dalam merangka RUU tersebut bagi menghentikan ahli Parlimen bertukar kem.Bercakap kepada MalaysiaNow, beliau mengulangi jaminan pindaan Perkara 10 Perlembagaan Persekutuan akan tertakluk dengan akta itu khusus bagi menangani ahli Parlimen yang bertukar parti, cadangan untuk memansuhkan Perkara 48(6) Perlembagaan, dan penggubalan undang-undang berkaitan larangan ahli Parlimen bertukar kem.“Jawatankuasa pilihan khas Parlimen akan meneliti apa yang perlu dilakukan,” katanya ketika ditanya sama ada draf RUU itu akan mempertimbangkan Seksyen 18C Akta Pertubuhan.


Apabila benih kelapa bertukar menjadi pulau

“Setiausaha Agung Parti Komunis Malaya (PKM) Chin Peng mengadakan pertemuan sulit dengan dua orang pelajar Melayu radikal, Hishamuddin Rais dan Mohd Yunus bin Lebai Ali di Beijing pada bulan Januari 1980. Dalam kenyataannya Mohd Yunus mendedahkan: ‘Chin Peng mencadangkan agar Hishamuddin Rais dan saya menubuhkan Kumpulan Bersenjata Melayu jika perlu atau sesuai yang bebas dari PKM, tetapi pada peringkat awalnya PKM akan memberi latihan kepada kumpulan bersenjata dan juga bantuan logistik sehinggalah ianya boleh berdikari…’”. Petikan dari Kertas Putih Operasi Lalang.Aku sudah membuat keputusan. Perlawanan akan diteruskan.Mustahil aku tidak bangun melawan. Aku di kota London dan bukannya di Kuala Klawang.Kawan-kawan sekepala semakin ramai. Jaringan sokongan semakin kukuh.Mat Salleh dan Minah Salleh juga datang untuk memberikan sokongan.Semuanya hasil usaha persendirian daripada Jomo, Lucy, Rohana, Joe dan aku sendiri.Inilah usaha kami sebagai warga yang bertanggungjawab di luar negara.Di mana pun kami berada, tanggungjawab sebagai warga tetap dipikul.Benih kelapa yang baik walaupun hanyut dipukul ombak dan terdampar, akan menjadi sebuah pulau.Aku sendiri yang sudah lama meninggalkan Malaysia mungkin tidak memilik sanad.Tidak seperti Jomo dan Udo menjadi perawi sahih tentang Operasi Lalang.Untuk aku yang sahih hanya satu, Operasi Lalang menyebabkan kocakan di kota London.“Kalau di London pun takut nak melawan kezaliman… baik potong xxxx”. Aku mendengar kata-kata anak muda bernama Anwar dari Tampin, Negeri Sembilan.Aku kenal Anwar secara tidak sengaja pada tahun 1984.Aku sekapal dengan Anwar dari pelabuhan Dover di England ke pelabuhan Ostend di Belgium.Anwar ini datang sebagai pelajar tetapi kemudiannya berhenti.Bila kami berkenalan dia bekerja di sebuah pub di South London. Kami menjadi kawan – satu lagi kawan Melayu aku di London.Pub Anwar bekerja ini hebat. Anwar bersurah yang dia pernah melayan Al Pacino di pubnya ketika pelakon terkenal itu membuat penggambaran filem “Revolution” di United Kingdom (UK).Anwar ke Brussels untuk “dirty weekend”, bercuti di hujung minggu. Aku nak pulang ke kampung aku di Wavre.Wajib aku kisahkan di sini bahawa peranan pelajar Malaysia di UK, Australia dan New Zealand amat-amat penting.Bukan penting untuk tanah air sahaja tetapi penting untuk gerakan pelajar antarabangsa.Pelajar Malaysia memangkin aktiviti pelajar tempatan dan pelajar dari negara lain.Di Australia, UK dan di New Zealand – majoriti pelajar luar negara datang awalnya dari Tanah Melayu, kemudian dari Malaya dan akhirnya dari Malaysia.Mereka datang dengan biasiswa kerajaan atau Colombo Plan.Atau dihantar oleh ibu bapa. Pada zaman itu, belajar adalah percuma di UK, Australia, Kanada atau New Zealand termasuk bagi pelajar dari negara luar.Sistem belajar percuma ini hanya wujud di Jerman hingga ke hari ini.Di Jerman pembelajaran masih tidak dijual beli. Yang dijual beli hanya Mercedes, BMW dan Audi.Di Australia aku ada pengalaman sendiri. Aku datang dua kali ke Australia.Kali pertama hadir ke persidangan Asian Students Association (ASA) di Melbourne pada Jun 1974.Kali kedua aku dijemput sebagai tetamu oleh Australian Union of Student (AUS) pada tahun 1975.Sebelum aku sampai ke London aku mengetahui beberapa persatuan pelajar Malaysia di UK.Setiap kampus jika ramai pelajar Malaysia maka akan diwujudkan MSU/MSA – Malaysian Student Union atau Association.Negara kafir yang bernama UK ini memberikan kebebasan kepada pelajar luar negara.Buatlah apa sahaja, dirikan apa sahaja persatuan, susunlah apa bentuk organisasi.Yang dilarang – jangan mengganggu hak orang lain.Ini dasar negara kafir UK yang berpandukan hukum-hakam yang dibuat di dalam Parlimen.Terbukti pelajar Malaysia mengambil peluang untuk bergerak bebas di UK.Gerakan pelajar Malaysia di UK memang terkenal.Pernah satu petang di musim panas 1975, aku bertemu dengan satu kumpulan pelajar Iraq yang pulang bercuti dari London.Kami bertemu di ibu pejabat Persatuan Kebangsaan Pelajar Iraq atau National Union of Iraqi Student (NUIS).Ketika itu aku menjadi tetamu kepada NUIS.Aku menginap di Hotel Ambassador di Jalan Abu Nawas, Baghdad.Di hadapan hotel aku ialah Sungai Dajlah. Di seberang sungai ialah kawasan larangan, Istana Presiden.“You are from Malaysia? Ah lan wa sah lan. Welcome, welcome. I knew Malaysian students in London. They are very active, but… they are all Maoist”.Salah seorang pelajar Iraq memberi pencerahan kepada aku yang belum pernah sampai ke London.“Oh that is interesting”. Aku menjawab dengan tersenyum.Dalam kepala aku teringat akan kumpulan New Malayan Youth yang sejarahnya amat gilang gemilang di UK.Sebagai setiausaha agung PMUM, aku selalu menerima bahan bacaan daripada pelajar-pelajar Malaysia di luar negara.Majalah New Malayan Youth adalah antara majalah yang kerap aku terima.Pada satu petang aku dapat panggilan telefon. Sosok ini memperkenalkan dirinya sebagai Toni Kahane. Dia penulis bebas yang tidak terikat dengan mana-mana akhbar.Sosok ini bercadang mahu menulis tentang Operasi Lalang untuk akhbar The Guardian.The Guardian ini akhbar liberal kiri. Pembaca terdiri daripada intelektual dan warga profesional penyokong Parti Buruh.Aku sendiri membeli akhbar ini. Setiap pagi dalam perjalanan ke kampus aku akan membelinya di stesen tube Bromley-by-Bow.The Guardian terbit enam hari seminggu.Pada hari Ahad kakak kepada Guardian muncul, The Observer.Dua akhbar ini membawa suara dan garis sosial demokrat untuk masyarakat British.Dari apa yang aku difahamkan Toni mengumpul bahan.Cuma dia tidak memiliki gambar yang perlu ikut bersama dengan rencana Operasi Lalang yang sedang digarap.Toni menelefon kerana aku belajar di sekolah filem.Toni ingin tahu apakah aku memiliki apa-apa gambar yang relevan untuk rencana ini.Oops! Nasib baik, dalam simpanan aku ada gambar Chandra Muzaffar.Chandra sedang berada dalam penjara ketika Toni menelefon aku.Seminggu kemudian rencana Operasi Lalang diterbitkan di sebelah lidah pengarang dalam The Guardian.Gambar Chandra digunakan. Aku tersenyum puas.Kawan-kawan aku dalam kelas hampir tak percaya bagaimana gambar daripada aku digunakan The Guardian.Aku bukan profesional. Aku baru masuk belajar tahun satu. Aku sedar bukan mudah gambar akan digunakan oleh The Guardian.Toni memberi aku 70 pound sterling untuk sekeping gambar Chandra.Jelas propaganda kami tentang Operasi Lalang sudah ranum.Maka pada pagi Sabtu yang ditetapkan dua bulan sesudah Operasi Lalang – kami mengadakan seminar pelajar Malaysia di Dewan Pelajar di Malet Street.Dewan ini milik National Union of Student (NUS) – Persatuan Kebangsaan Pelajar UK.Dewan ini tidak jauh dari The School of Oriental and African Studies (SOAS).Jomo memainkan peranan. Jomo memberi penerangan. Lucy yang suami dan adiknya ditahan berucap sama.Aku juga memberi penerangan.Aku yang sudah lama meninggalkan Malaysia bukanlah pembawa perawi sahih seperti Jomo yang sanad dan nasnya dianggap sahih.Seminar di Malet Street berlangsung dari pagi sampai petang.Lebih daripada 30 mahasiswa Malaysia datang – majoritinya pelajar Melayu.Kami makan nasi bungkus tengah hari itu. Aku pesan dari restoran Satay House.Aku merasa senang hati kerana propaganda dan iklan aku dalam akhbar pelajar PCL berjaya menjemput ramai khalayak.Tulisan Toni dalam The Guardian juga membantu.Ketika perbincangan berjalan mata aku liar mencari yang mana satu kakak kepada K K Tan.Kalau-kalau dia hadir sama.Tiba-tiba di akhir program seorang anak muda datang menghulur tangan kepada aku.“I’m K K Tan brother… I study Engineering … same like you …same like you at PCL…..my brother now in Kamunting”.Oh. Kakak tak datang. Tapi adik kepada K K Tan sampai.Tiba-tiba dua hari kemudian telefon aku berdering. Bila aku angkat tak ada suara di hujung sana. Bila aku letak ia berbunyi lagi. Telefon aku berbunyi tanpa henti-henti.Dalam kepala aku terlintas, ini mesti kerja SB yang menyamar bertugas di pejabat Kedutaan Malaysia.Panggilan kosong ini mengganggu aku. Lalu aku letakkan bantal untuk menutup bunyi deringan telefon.Lalu aku teringat kembali apa yang berlaku pada satu petang dalam stesen kereta api bawah tanah di Picadilly Circus.Ketika itu aku dengan seorang kawan sedang merakam projek filem tahun akhir aku untuk Brixton College.Aku sedang merakamkan seketul hati lembu yang turun naik di eskalator. Aku menggunakan filem Super 8.Tiba-tiba seorang anak muda Melayu datang menghulur tangan. Aku lupa namanya.Aku pun lupa dari kampus mana dia belajar. Aku lupa kerana aku merasa terganggu daripada apa yang sedang aku lakukan ketika itu. Yang aku ingat dia jantan Melayu agak kurus dan kulit agak hitam.Mamat ini meminta nombor telefon rumah aku. Dia semacam mendesak.Untuk meneruskan apa yang aku sedang buat, aku sebutkan nombor telefon aku. Kemudian dia beredar.Kenapa dia perlu menelefon aku? Aku pun tak tahu.Aku amat jarang memberikan nombor telefon kepada sosok yang tidak rapat dengan aku.Petang itu agak ganjil, kecuali… kecuali apa?Kecuali yang meminta nombor telefon aku Minah cun langsing dan bergetah.Minah jenis ini tak perlu meminta.Aku sendiri akan menghulur nombor aku dengan senyum manis yang tak putus-putus.Dengan harapan dapat bertemu kembali.Kenapa Mamat kurus berkulit hitam itu aku “syaki”? Hanya perasaan curiga aku akibat deringan yang menggangu.Esoknya aku pergi ke pejabat British Telecom di Shaftbury Avenue.Aku mengajukan laporan gangguan.Pegawai yang bertugas mengambil laporan daripada aku.Di Pejabat British Telecom ini aku ternampak iklan peti jawapan telefon.Terbaik. Lalu aku membeli peti jawapan telefon. Bantal tidak diperlukan lagi untuk menutup telefon aku.Bila aku ada “answering machine” – kawan-kawan memperli aku yang kini cuba-cuba nak menjadi “yuppie”.Pada tahun 1987, mesin ini jarang digunakan.Kawan-kawan aku tidak tahu apa kisah di sebalik mesin ni.Di kampus aku pergi berjumpa pensyarah aku Mr Ian Green. Aku rasa pensyarah muda ini lebih bersimpati.Aku bersurah kepadanya tentang Operasi Lalang dan apa yang berlaku di Malaysia. Aku juga bertanya apakah Malaysia dan UK ada penjanjian ekstradisi.Aku lakukan semua ini untuk menenangkan perasaan.Kemudian aku kembali menjadi Londoner.Hidup aku kembali seperti biasa. Aku di fahamkan Yunus sudah di hantar ke Kem Tahanan Kamunting bersama yang lain.Ada yang dibebaskan selepas dua atau tiga bulan. Aku dengar Chandra sudah dibebaskan.Kemudian Rohana membawa berita baik. Suaminya, Jaseni akan datang bercuti.Ketika ini Rohana masih mengikuti kuliah di Warwick Universiti. Thaera peminat setia Bros masih lagi bersama Rohana.Irene masih lagi bersama suaminya Joe di Warwick.Dari lapangan terbang Heathrow Jaseni singgah ke Bromley-by-Bow. Ini kali pertama aku berjumpa Jaseni.Dia membawa surah tentang Yunus. Jaseni bercerita tentang ibu Yunus.Seorang ibu yang jujur dan tidak mengetahui apa itu Kamunting dan ISA.Ibu Yunus memberi ingatan agar Yunus tidak lupa seluar mandi ketika ditangkap. Pesanan ini timbul kerana anak jantannya Yunus suka berenang.“Isham… kau tak tahu… Rohana… Irene dan Jomo … semua selamat… kalau tidak, tiga-tiga ekor ini pun kena dibungkus oleh Mahathir”. Jaseni memberi pencerahan.Aku hanya mendengar.“Rohana dan Jomo ini, geng Nadi Insan yang awal. Semua geng Insan kena ngap. Cecelia.. Heng Leng… Dr Nasir…. nasib baik …. mereka ini terbang awal ke London”.Aku hanya mendengar.Kemudian Jaseni bercerita lagi apa yang berlaku ketika Operasi Lalang. Dia mendapat tahu tangkapan sedang berjalan. Dia merasa amat cuak kerana Rohana juga dalam kumpulan Insan. Maka secepat kilat Jaseni bergerak.“Aku masuk ke bilik bacaan Rohana dan mengumpulkan semua buku-buku Rohana. Apa saja buku yang ada bau-bau bacang dengan Marx dimasukkan ke dalam kotak”.Aku hanya mendengar.“Malam itu aku masukkan semua buku dalam kotak. Masuk dalam kereta dan terus ke Jambatan Pulau Pinang”.“Jambatan mana?” Aku tak tahu apa itu Jambatan Pulau Pinang. Semasa aku di Malaysia kalau nak masuk ke Tanjung wajib naik feri.“Oops… kau belum tengok lagi…depan USM…. sampai tengah jambatan aku buangkan semua buku buku itu… semua selamat ke dalam laut”.“Termasuk buku Groucho Marx”. Aku melawak.“Kau ingat SB tahu siapa Groucho Marx? Nampak tertulis nama Marx saja, semua kena tangkap… Groucho ke tak Groucho”. Kami ketawa.Kisah Jaseni membuang buku ke dalam laut ini mengingatkan aku kepada surah yang aku pernah dengar daripada aktivis Filipina.Presiden Marcos membuat serbuan ke dalam kampus Universiti of the Philipines untuk menangkap pelajar kiri, Marxis dan komunis. Marcos baru sahaja mengistiharkan darurat.Polis diberi arahan untuk menggeledah bilik pelajar.“I’m anti-communist”. Kata seorang pelajar yang tidak puas hati biliknya digeledah.“I don’t care what type of communist you are”. Pelajar itu ditangkap.Bila aku dengar surah daripada Jaseni ini baru aku sedar betapa baiknya nasib Jomo, Rohana, Irene dan Lucy.Aku kembali menjadi pelajar, pelayan restoran dan Londoner.Satu hari aku terima panggilan daripada Jomo.Dia berkata ada wartawan daripada Far Eastern Economic Review nak menemu bual. Aku kenal majalah ini. Majalah mingguan politik dan ekonomi yang diterbitkan di Hong Kong.Aku mengikut dan membaca majalah ini semenjak tahun 1969 ketika aku di Kuala Kangsar.Perpustakaan Kolej Melayu Kuala Kangsar melanggan majalah ini. Arwah Muzafar Tate yang memperkenalkan aku dengan majalah ini.“Mr Rais, have you met Ching Peng?” Ini soalan dari Minah wartawan dari Hong Kong itu.Epilog:Kertas Putih Operasi Lalang dikeluarkan oleh Mahathir. Nama aku terlibat sama.Yunus Ali di tahan selama dua tahun di Kamunting.Irene Fenandez pulang ke Malaysia beberapa bulan kemudian. Irene tidak ditangkap. Suaminya Joe selamat menyelesaikan ijazah di Warwick University.Jomo meneruskan cutinya di Cambridge Universiti. Isterinya juga sedang menyiapkan PhD di Cambridge.Rohana pindah dari Warwick Universiti dan tinggal di 44, Newmill House.Dia tinggal di rumah aku hampir satu tahun untuk membuat kajian di Jabatan Kolonial Kew Garden, London. PhDnya siap dua tahun kemudian.Lucy dan anaknya Natasha terus tinggal di East End, London.Lucy mendapat ijazah undang-undang dan kini terus menetap di London.Suaminya John setelah dibebaskan dari Kamunting datang ke London. Natsha anak gadis Lucy menjadi pelakon dalam filem tahun akhir aku, Malaysian Werewolf in London 1991.K K Karen masih berada di London.Bulan April 2019 ketika aku di London aku pergi melawat K K. Aku menemui dia di rumah rawatan di mana anaknya sedang berubat kerana dilanggar kereta.Thaera masih meminati Bros. Thaera pulang lebih awal ke Malaysia dari Rohana.Aku masih ingat ketika menghantar dia ke Heathrow aku berkata mungkin kastam akan menahan dia atas tuduhan menyeludup jam tangan. Thaera masih memakai dua jam tangan – kiri dan kanan – fesyen ketika itu.Aku putus hubungan dengan Anwar dari Tampin. Sudah pulang ke Tampin atau masih di London?Mr Ian Green kini menjawat pensyarah kanan di Jabatan Filem di University of Westminister.Majalah Far Eastern Economic Review keluaran akhir pada Disember 2009.


1,472 kes baru Covid-19, 891 di Selangor

Sebanyak 1,552 pesakit dilaporkan sembuh sepenuhnya menjadikan angka keseluruhan mereka yang pulih berjumlah 56,311 kes atau 83.8%, kata Ketua Pengarah Kesihatan Dr Noor Hisham Abdullah.Noor Hisham dalam satu kenyataan berkata terdapat 1,472 kes baru jangkitan Covid-19 termasuk lima jangkitan import, menjadikan angka keseluruhan penularan dalam negara berjumlah 67,169.Katanya Selangor mencatatkan sebanyak 891 kes atau 87.3% daripada kes harian.“Ia disumbang oleh Kluster Teratai yang merekodkan sejumlah 778 kes atau 52.9%,” katanya dalam kenyataan itu.Tambahnya sebanyak 10,495 kes aktif sedang menerima rawatan di hospital, 120 pesakit di tempat di Unit Rawatan Rapi termasuk 44 memerlukan bantuan alat pernafasan.“Dukacita dimaklumkan terdapat tiga lagi kes kematian turut dilaporkan menjadikan jumlah mangsa yang maut seramai 363 orang,” katanya.


LKAN 2019 siri 2 laksana 17 pengauditan prestasi libat 13 kementerian

Sebanyak 17 pengauditan prestasi bernilai RM90.635 bilion dilaksanakan sempena Laporan Ketua Audit Negara (LKAN) 2019 Siri 2 melibatkan program, aktiviti dan projek di 13 kementerian dan 62 syor dikemukakan terhadap aktiviti kementerian, jabatan dan agensi Persekutuan bagi membolehkan tindakan pembetulan dan penambahbaikan diambil.Jabatan Audit Negara (JAN) juga telah menjalankan pengauditan prestasi terhadap 21 program, aktiviti dan projek yang melibatkan 26 jabatan dan 10 agensi kerajaan negeri serta 11 pengauditan pengurusan syarikat kerajaan negeri bagi laporan itu.Ketua Audit Negara Nik Azman Nik Abdul Majid dalam kenyataan mengenai LKAN 2019 Siri 2 itu berkata sebanyak 130 syor telah dikemukakan iaitu 88 syor untuk dipertimbangkan pelaksanaannya oleh jabatan dan agensi negeri serta 42 syor oleh syarikat kerajaan negeri yang berkenaan untuk membolehkan tindakan pembetulan dan penambahbaikan diambil.LKAN 2019 Siri 2 yang dibentangkan di Dewan Rakyat hari ini terdiri daripada 15 naskhah yang melibatkan LKAN Tahun 2019 Siri 2 mengenai Aktiviti Kementerian, Jabatan Kerajaan Persekutuan dan Badan-Badan Berkanun Persekutuan; LKAN Tahun 2019 Siri 2 mengenai Pengurusan Syarikat Kerajaan Persekutuan serta 13 naskhah LKAN peringkat negeri iaitu LKAN Tahun 2019 Siri 2 bagi Aktiviti Jabatan, Agensi dan Pengurusan Syarikat Kerajaan Negeri.Azman berkata pengauditan prestasi dijalankan selaras dengan Seksyen 6 (d), Akta Audit 1957 serta berpandukan kepada piawaian pengauditan antarabangsa yang dikeluarkan oleh The International Organisation of Supreme Audit Institutions (Intosai).Pengauditan prestasi yang dijalankan bertujuan untuk menilai sama ada aktiviti, projek dan program kerajaan dilaksanakan dengan berhemat, cekap dan berkesan serta sejauh mana objektif aktiviti dan projek tersebut telah tercapai, katanya.“Ia juga bertujuan untuk menilai sejauh mana wang awam telah dibelanjakan dengan berhemat, cekap dan berkesan tanpa berlaku pemborosan dan pembaziran serta mendapat nilai terbaik untuk wang,” katanya.Mengenai 17 pengauditan prestasi di kementerian, beliau berkata sebanyak tujuh pengauditan melibatkan kategori program dan aktiviti, lima melibatkan kategori projek, tiga sistem atau teknologi maklumat dan komunikasi (ICT) dan satu pengauditan masing-masing untuk kategori perolehan dan penyelenggaraan.Azman berkata secara keseluruhannya, pelaksanaan aktiviti, projek dan program kerajaan Persekutuan telah dilaksanakan mengikut objektif yang ditetapkan.Bagaimanapun, beliau berkata masih terdapat isu ketidakcekapan dan ketidakakuran serta kelemahan dalam pengurusan aktiviti, projek dan program yang menjejaskan kecekapan dan keberkesanannya untuk menghasilkan output, keberhasilan dan impak seperti yang diharapkan.Azman berkata LKAN 2019 Siri 2 Mengenai Pengurusan Syarikat Kerajaan Persekutuan mengandungi hasil pengauditan terhadap tujuh syarikat kerajaan persekutuan.Beliau berkata secara keseluruhannya, lima syarikat telah mencapai objektif penubuhan syarikat manakala dua syarikat masih belum mencapai objektif penubuhan sepenuhnya.“Bagi amalan tadbir urus korporat yang baik, satu syarikat di tahap yang baik, lima syarikat di tahap memuaskan dan satu syarikat kurang memuaskan.“Bagi penilaian terhadap kedudukan kewangan, lima syarikat berada pada tahap stabil manakala dua syarikat menunjukkan kedudukan kewangan yang kurang stabil,” katanya.Beliau berkata sebanyak 41 syor telah dikemukakan kepada pihak pengurusan syarikat berkenaan untuk dipertimbangkan pelaksanaannya bagi membolehkan tindakan pembetulan dan penambahbaikan diambil.LKAN Mengenai Aktiviti Kementerian dan Jabatan Kerajaan Persekutuan dan Badan-badan Berkanun Persekutuan bagi 2019 Siri 2 dan LKAN 2019 Siri 2 mengenai Pengurusan Syarikat Kerajaan Persekutuan akan dimuat naik di Laman Web Jabatan Audit Negara selepas pembentangannya di Dewan Rakyat.Orang awam boleh melayarinya di http://www.audit.gov.my.LKAN peringkat negeri pula hanya akan dimuat naik di laman web Jabatan Audit Negara selepas pembentangannya di Dewan Undangan Negeri masing-masing.Isu-isu LKAN 2019 Siri 2 juga akan dimuat naik di Portal Auditor General’s Dashboard (AGD) selepas dibentangkan pagi ini.Sementara itu, Nik Azman berkata LKAN 2019 Siri 2 dijadual dibentangkan di Dewan Rakyat pada Mac lepas, namun tidak dapat dibentangkan setelah sidang Dewan Rakyat tidak dapat diadakan seperti jadual asal berikutan Pengisytiharan Darurat pada 12 Jan lepas.“Walaupun terdapat kelewatan dalam pembentangannya di Dewan Rakyat, namun nilai penemuan audit yang dilaporkan dalam LKAN berkenaan masih relevan dalam menambah baik pengurusan aktiviti, projek dan program oleh kementerian, jabatan, agensi dan syarikat Kerajaan Persekutuan dan negeri,” katanya.JAN juga telah menambah baik persembahan LKAN pada kali ini dengan menyediakan Ringkasan Penemuan Audit secara infografik bagi merumuskan hasil pengauditan secara keseluruhannya.


Sultan Muhammad V dukacita rakyat Kelantan ambil ringan SOP Covid-19

Sultan Kelantan Sultan Muhammad V menzahirkan kebimbangan susulan peningkatan mendadak kes harian Covid-19 di negeri itu sejak pertengahan April lepas dengan semalam (5 Mei) merekodkan sebanyak 480 kes.Setiausaha Sulit Kanan kepada Sultan Kelantan, Nik Mohd Shafriman Nik Hassan berkata baginda juga menzahirkan rasa dukacita apabila melihat ramai rakyat Kelantan masih mengambil ringan terhadap pematuhan prosedur operasi standard (SOP) perintah kawalan pergerakan (PKP) bagi mengekang penularan wabak berkenaan.“Baginda turut menyeru semua supaya mengambil serius pematuhan SOP PKP yang ditetapkan. Baginda juga menekankan bahawa peranan semua pihak dalam usaha melandaikan lengkung jangkitan kes penularan Covid-19 adalah sangat penting,” katanya menerusi satu kenyataan di Kota Bharu hari ini.Menurutnya, berikutan penularan varian Afrika Selatan B.1.351 yang dikesan di negeri itu, baginda menitahkan semua pihak terutamanya rakyat Kelantan, perantau mahupun golongan kenamaan atau selebriti supaya tidak merentas negeri sekiranya tiada kecemasan.Shafriman berkata Sultan Muhammad V juga menyarankan peniaga agar mengutamakan pengurusan perniagaan melalui dalam talian.“Baginda benar-benar berharap seluruh rakyat bekerjasama dalam melindungi ahli keluarga sekeliling dan berempati dengan kakitangan kementerian kesihatan (KKM) yang banyak berkorban sejak awal pandemik demi mengekang penularan COVID-19 lebih-lebih lagi menjelang sambutan Aidilfitri minggu hadapan,” menurut kenyataan itu.Menurut Shafriman, Sultan Kelantan turut merakamkan penghargaan kepada seluruh kakitangan KKM yang tidak mengenal penat lelah dalam berkhidmat untuk segenap lapisan masyarakat.“Sempena minggu terakhir Ramadan ini, baginda turut mengajak semua rakyat berdoa ke hadrat Allah S.W.T supaya penularan Covid-19 dapat dibendung secepat mungkin serta tindakan kolektif diambil rakyat dapat segera melandaikan jangkitan wabak yang semakin membimbangkan,” tambah Shafriman.Justeru, baginda mengingatkan seluruh rakyat Kelantan supaya sentiasa memakai pelitup muka, mengamalkan penjarakan fizikal dan sentiasa menjaga kebersihan tangan untuk mengelak jangkitan wabak berkenaan.


Usul pembukaan sempadan apabila kadar dos penggalak lebih baik

Kementerian kesihatan (KKM) akan mengusulkan kepada kerajaan pembukaan semula sempadan negara dan lain-lain kelonggaran seperti tempoh kuarantin apabila kadar pemberian dos penggalak untuk dewasa dan vaksinasi Covid-19 bagi kanak-kanak mencapai tahap lebih baik.Menterinya Khairy Jamaluddin berkata walaupun kadar pemberian dos penggalak untuk golongan dewasa telah melepasi 50% setakat hari ini, beliau masih mahu melihat angka lebih tinggi sebelum membuat cadangan pembukaan semula sempadan serta kelonggaran lain.“KKM sedang menjalankan perbincangan dalaman apakah nilai ambang yang kita rasa selesa daripada segi pemberian vaksin kepada kanak-kanak dan dos penggalak. Kita akan membuat usul kepada mesyuarat kuartet.“Saya mahu lihat sedikit lagi (kadar dos penggalak). Saya merayu, kepada mereka yang masih belum mendapatkan dos penggalak untuk berbuat demikian dan ibu bapa untuk daftarkan anak-anak mereka,” katanya pada sidang media selepas melancarkan Program Imunisasi Covid-19 Kebangsaan Kanak-kanak (PICKids) di Hospital Tunku Azizah hari ini.Menurut Khairy setakat ini, 30% daripada golongan warga emas belum menerima dos penggalak mereka manakala untuk kumpulan remaja dan kanak-kanak, pakar belum mengesyorkan pemberian suntikan tersebut. Sementara itu, beliau juga menyeru orang ramai supaya tidak panik dengan jumlah kenaikan kes Covid-19 kebelakangan ini dan menjangkakan angka itu akan terus meningkat khususnya akibat penularan varian Omicron.“Apa yang kita perlu lihat sekarang adalah pada keseriusan kes dan bukannya pada angka kes. Jika kita lihat pada kes semata-mata sudah tentu kita akan bimbang tapi kita jangan panik.“KKM sentiasa memantau data-data penting ini dan apa yang kita lihat sekarang adalah lebih banyak penginapan singkat di hospital. Setakat ini kita melihat peningkatan kes tidak berkaitan dengan keseriusan kes,” katanya. Khairy turut memaklumkan KKM sedang memantau perkembangan subvarian baru Omicron seperti dilaporkan Pertubuhan Kesihatan Dunia (WHO) pada Selasa. Mengenai kluster pendidikan, beliau berkata buat masa ini terdapat 180 kluster jenis itu yang aktif dengan kebanyakan kes bagi tempoh 1 Januari hingga 5 Februari dilaporkan di sekolah berasrama, namun tidak melibatkan kes serius selain tiada kes kategori empat dan lima dilaporkan.Kluster pendidikan antaranya melibatkan 108 kluster di sekolah menengah asrama, sekolah menengah harian (12 kluster), sekolah rendah harian (13 kluster), prasekolah (10 kluster) dan kolej berasrama (19 kluster), manakala sekolah yang tutup akibat Covid-19 adalah 14 sekolah.


Malaysia belum putuskan isu vaksinasi kanak-kanak

Malaysia belum membuat sebarang ketetapan mengenai vaksinasi Covid-19 terhadap kanak-kanak berumur 12 tahun, kata Menteri Kesihatan Khairy Jamaluddin.“Tiada sebarang kelulusan untuk vaksinasi pediatrik di Malaysia mahupun di mana-mana tempat ketika ini. Ia masih dalam kajian oleh agensi pengawalseliaan sama ada badan Pentadbiran Makanan dan Ubat-ubatan (FDA) mahupun Pihak Berkuasa Kawalan Kesihatan Kebangsaan (NHRA).“Sebaik sahaja kita ada cukup data untuk menyokong bahawa adalah selamat untuk memberikan vaksin kepada kanak-kanak, barulah kita akan bawa ia kepada jawatankuasa vaksin untuk pertimbangan dan membuat keputusan mengenainya,” katanya pada persidangan media mengenai perkembangan terkini Covid-19 di Putrajaya semalam.Menurutnya pengeluar vaksin Pfizer-BioNTech, sedang dalam proses menampilkan vaksin Covid-19 khusus buat kanak-kanak dan vaksin itu mempunyai dos yang berbeza daripada dos untuk dewasa.Beliau berkata dengan ketiadaan vaksinasi yang diluluskan untuk mereka yang berumur 12 tahun ke bawah, langkah vaksinasi orang dewasa di sekolah-sekolah akan menjadi cara terbaik untuk memastikan anak-anak yang belum diberi vaksin terselamat.Khairy berkata kementerian kesihatan mungkin akan menimbangkan keperluan mewajibkan vaksinasi Covid-19 dalam usaha menangani masalah berkaitan anti-vaksin, sambil menambah bahawa beliau juga hampir mencadangkan supaya semua anggota Kabinet diwajibkan mengambil vaksin.Bagaimanapun katanya buat waktu ini kerajaan tidak akan mewajibkan pengambilan vaksin oleh orang ramai.“Saya belum sampai ke tahap saya akan mengesyorkan supaya seluruh anggota Kabinet diwajibkan untuk menjalani vaksinasi,” katanya.Khairy berkata satu dasar baru mengenai ujian Covid-19 akan dilaksanakan tidak lama lagi khusus bagi mereka yang menolak untuk mendapatkan vaksin, yang bukan disebabkan faktor perubatan.Beliau berkata di bawah dasar ini, seseorang perlu melakukan ujian diri dengan alat ujian Covid-19 secara berkala untuk memastikan mereka bebas dari virus.“Sebaik sahaja kita masuk ke fasa endemik, sama ada anda divaksin atau tidak, anda perlu menjalani ujian kendiri dengan kerap.“Bagi mereka yang yang enggan divaksin, mereka perlu mempunyai jadual tertentu ujian yang perlu dipatuhi. Sama ada ia menggunakan kit ujian segera dan sekiranya ia (keputusan) positif, akan disahkan oleh ujian PCR,” katanya.Sehubungan itu Khairy berkata kerajaan dalam mesyuarat Kabinet semalam ini bersetuju menetapkan harga siling bagi alat ujian diri Covid-19.Beliau berkata Menteri Perdagangan Dalam Negeri dan Hal Ehwal Pengguna Alexander Nanta Linggi akan membuat pengumuman mengenai perkara itu tidak lama lagi.Menurutnya ketika ini terdapat 11 jenama alat ujian diri Covid-19 yang mendapat kelulusan bersyarat oleh kementerian kesihatan untuk kegunaan awam.


Kenyataan Zahid 'sanggup redah banjir' demi PRU15 disalah tafsir, kata Annuar

Kenyataan Pengerusi Barisan Nasional (BN) dan Presiden Umno Ahmad Zahid Hamidi bahawa BN sanggup meredah banjir dan hujan lebat jika Pilihan Raya Umum Ke-15 (PRU15) diadakan tahun ini telah disalah tafsir, kata Ahli Parlimen Ketereh Annuar Musa.
Menteri Komunikasi dan Multimedia itu berkata kenyataan Zahid itu merujuk kepada tahap siap siaga jentera BN, yang bersedia sepenuhnya bagi menghadapi PRU15 walau dalam apa jua keadaan.
“Saya suka ambil pendirian positif mengenai kenyataan presiden Zahid yang menekankan sudah siap siaga kalau PRU15 ketika banjir sekali pun, tidak semestinya maksudnya nak adakan PRU15 walaupun banjir.
“Saya tolong betulkan (salah tafsir), ia bukan soal nak adakan PRU15 ketika banjir. Kenyataan ini sudah disalah ertikan kerana ia (kenyataan) tidak dikeluarkan secara dasar,” katanya kepada pemberita selepas melancarkan OST dan trailer filem "Seratus" di Putrajaya hari ini.
Annuar berkata demikian mengulas kenyataan Zahid ketika berucap di majlis pelancaran Jentera Pemuda BN di Stadium Titiwangsa, Kuala Lumpur pada Sabtu lepas bahawa BN sanggup meredah banjir dan hujan lebat jika PRU15 diadakan tahun ini.
Annuar berpandangan pelaksanaan PRU15 ketika musim tengkujuh sebagai suatu tindakan tidak sesuai, kerana bencana akan menjadi faktor penghalang kepada rakyat negara ini untuk menunaikan tanggungjawab masing-masing.
“Apabila pilihan raya diadakan, aspek kemudahan untuk keluar mengundi, suasana aman dan persekitaran selamat perlu diambil kira.
“Kalau PRU15 diadakan ketika musim banjir, mesti nak selamatkan nyawa dulu kan? Mesti mahu selamatkan harta, rumah manakala pengangkutan mungkin jadi payah. Melihat kepada situasi ini, agaknya selari tak dengan prinsip mengadakan PRU bagi memberi peluang rakyat menggunakan haknya,” kata Annuar.
Perdana Menteri Ismail Sabri Yaakob pada Sabtu lepas dilaporkan berkata tarikh pembubaran Parlimen akan diumumkan tidak lama lagi untuk memberi laluan kepada PRU15.


Jamal mohon maaf kepada Bee Yin selesai saman fitnah

Kes saman fitnah Yeo Bee Yin terhadap Jamal Md Yunos berhubung dana Yayasan Warisan Anak Selangor (Yawas) selesai selepas ketua Umno Bahagian Sungai Besar itu memohon maaf kepada bekas menteri tenaga, sains, teknologi, alam sekitar dan perubahan iklim berkenaan di Mahkamah Tinggi Kuala Lumpur hari ini.Jamal, 50, yang membacakan kenyataan maaf itu di perkarangan Kompleks Mahkamah Kuala Lumpur berkata beliau memohon maaf kerana memfitnah Yeo sebelum ini.“Saya sekarang mengakui bahawa YB Yeo Bee Yin seorang yang jujur dan telus dalam pengurusan wang Skim Mesra Usia Emas.“Saya ingin memohon maaf kepada YB Yeo Bee Yin atas kesilapan saya ini. Saya minta maaf, YB Yeo Bee Yin,” katanya.Hari ini dan Khamis sepatutnya prosiding perbicaraan kes saman itu di hadapan Hakim Rozana Ali Yusoff, namun kedua-dua pihak bersetuju untuk menyelesaikannya melalui penghakiman persetujuan.Terdahulu, Hakim Rozana merekodkan penghakiman persetujuan kes itu dan mengucapkan terima kasih kepada pihak-pihak terlibat kerana bersetuju untuk menyelesaikan tuntutan saman tersebut di luar mahkamah.“Hari ini kita dah capai penyelesaian, jadi mahkamah telah rekodkan persetujuan. Mahkamah juga berterima kasih kepada kedua belah pihak kerana kes ini agak lama memandangkan dalam Perintah Kawalan Pergerakan ketika ini, mahkamah perlu dahulukan kes-kes lama,” katanya.Berdasarkan deraf penghakiman persetujuan, Jamal selaku defendan yang diwakili peguam Mohammed Nasser Yusof, perlu memohon maaf kepada Yeo sebagai plaintif di hadapan semua wartawan dan jurugambar di perkarangan Kompleks Mahkamah Kuala Lumpur hari ini.Defendan dihalang sama ada menerusi dirinya sendiri, ejen atau pekerjanya daripada selanjutnya mengucapkan, menulis, menerbit atau menyebar ucapan yang dikatakan memfitnah.Jamal juga dihalang mengucapkan, menulis, menerbit atau menyebar perkataan-perkataan yang dikatakan memfitnah seperti dalam penyataan tuntutan terpinda pada 16 Jun 2017 atau kata-kata yang mempunyai kesan sama berkenaan plaintif atau penyataan yang boleh dikira sebagai memfitnah.Penghakiman persetujuan itu tidak boleh mengikat dan diguna pakai ke atas defendan oleh mana-mana pihak lain yang mempunyai tindakan saman serupa terhadap Jamal. Penghakiman persetujuan itu juga tanpa perintah mengenai kos.Yeo memfailkan saman itu, pada 14 Jun 2017 menuntut ganti rugi sebanyak RM5 juta daripada Jamal atas kenyataannya yang didakwa berbaur fitnah berhubung isu penyelewengan dana Yawas.Penyataan tuntutan Yeo, yang juga ahli Parlimen Bakri, mendakwa Jamal telah mengeluarkan kenyataan itu pada 21 Mac 2017 dan diterbitkan oleh beberapa akhbar, portal berita serta akaun Facebook defendan.Yeo mendakwa kenyataan itu, antara lain memberi tanggapan bahawa beliau telah menyalahgunakan dana awam serta menggambarkan beliau sebagai seorang yang tidak beretika serta tidak boleh dipercayai.Bercakap kepada pemberita di luar mahkamah, peguam Sankara N. Nair yang mewakili Yeo berkata ada pernyataan umum dalam undang-undang bahawa semua orang mempunyai reputasi yang baik sehingga terbukti sebaliknya dan reputasi adalah komoditi berharga untuk semua.“Dengan prosiding hari ini dan permohonan maaf secara terbuka oleh Jamal kepada klien saya berhubung episod serius ini yang telah mencemarkan reputasi klien saya, kini ia telah dihapuskan secara kekal,” katanya.